Hujan di Puchong tak jejas kempen calon BN

PUCHONG: Hujan yang tidak berhenti sejak jam 4 petang pada Ahad tidak mematahkan semangat juang calon Barisan Nasional (BN) di Puchong, Datuk Seri Syed Ibrahim Kader untuk meneruskan program kempennya yang berbaki lagi lima hari.

Hujan lebat yang menjadi punca banjir kilat menyebabkan program konvoi motosikal dari Lestari Putra ke Taman Dato Demang ditangguhkan.

Begitu juga penduduk Kampung Sri Aman, di sini walaupun air naik hingga paras buku lali namun tidak mematahkan semangat mereka untuk hadir mendengar ceramah calon berkenaan.

Tinjauan MEDIA VARIASI mendapati puluhan penduduk tetap hadir pada ceramah sebelah malam demi mendapat maklumat tepat sebelum keputusan dibuat pada 19 November nanti.

Hujan berhenti tatkala jam 9.30 malam, Syed Ibrahim tiba ke ceramah dan meneruskan program terakhir pada hari kempennya ke lapan.

Terdahulu beliau telah bersama penduduk di Pasar Segar Pak Lang, meninjau premis perniagaan sekitar, ziarah kasih ke rumah di Kampung Seri Aman.

Beliau menyertai gotong-royong dibuat di Tadika KEMAS Ar Raudah Kampung Sungai Baru dan hadir ke kenduri rakyat di Flat Puchong Permai.

Sebelah petang sebelum hujan lebat, beliau sempat ke perjumpaan dengan 14 NGO kaum Cina di Seri Kembangan dan di Kampung Taman Mas.

Begitulah padatnya jadual pangliman perang BN yang tidak putus asa untuk memastikan kemenangan BN di Puchong.

Author

Tun Puteh Wanti

View all posts

View all posts


Polis kesan sindiket Sencapital, ‘cilok’ duit ahli lebih RM6 juta

CYBERJAYA: Polis Diraja Malaysia (PDRM) menerima 42 laporan dengan nilai kerugian RM6,718,395.70 berhubung skim pelaburan ‘Sencapital’ yang giat dijalankan di seluruh Malaysia.

Setiausaha Polis Malaysia, Datuk Noorsiah Mohd Saaduddin berkata, berdasarkan siasatan skim terbabit dipercayai aktif sejak penghujung tahun 2022 dengan menawarkan skim pelaburan berasaskan pembelian saham.

“Pelabur yang berminat untuk menyertai skim ini akan dimasukkan ke dalam kumpulan WhatsApp yang dinamakan ‘Jp Morgan Business School’.

“Pelabur kemudiannya diminta untuk mendaftar dan membeli saham yang ditawarkan melalui laman sesawang http://sencapital.xyz .

“Bagi tujuan pembayaran, pelabur diminta membuat pindahan wang ke beberapa akaun syarikat yang berbeza,” katanya dalam kenyataan hari ini.

Maklumnya lagi, bermula Februari 2023, laman sesawang Sencapital tidak lagi aktif dan pelabur tidak dapat mengeluarkan wang pelaburan mereka.

Tegas beliau, mana-mana individu yang menjadi mangsa sindiket diminta tampil membuat laporan dan kes disiasat di bawah Seksyen 420 Kanun Keseksaan.

“PDRM mengingatkan orang ramai untuk sentiasa berwaspada dan melaksanakan semakan yang lebih terperinci sebelum menyertai mana-mana skim pelaburan atau simpanan yang menjanjikan keuntungan terlalu lumayan,” ujarnya.

Author

Diyana Rahip

View all posts

View all posts


Warga asing berniaga tanpa pas ditahan di Pasar Besar Seremban

SEREMBAN: Kegiatan warga asing yang menjaja di sekitar Pasar Besar Seremban, di sini, tanpa kebenaran membawa kepada penahanan 14 pendatang asing tanpa izin (PATI) dalam serbuan Ops Jaja oleh Jabatan Imigresen Negeri Sembilan (JIMNS).

Serbuan dilakukan bermula pukul 5.40 pagi semalam dengan kekuatan 16 orang pegawai JIMNS susulan aduan orang awam yang tidak selesa dengan kehadiran warga asing itu.

Pengarah JIMNS, Kennith Tan Ai Kiang berkata, hasil maklumat awam mendapati, lokasi itu disyaki dipenuhi dengan warga asing yang bekerja tanpa suatu pas yang sah dan menimbulkan ketidakselesaan penduduk setempat serta pelanggan.

“Sebanyak 10 premis termasuk di sekitar lokasi terbabit telah diperiksa yang merangkumi gerai sayur-sayuran, gerai makanan minuman serta gerai menjual ayam dan ikan.

“Seramai 38 pekerja warga asing berusia antara 23 hingga 40 tahun termasuk pelanggan berjaya dikumpulkan bagi tujuan dokumentasi,” katanya kepada pemberita, di sini hari ini.

Kennith berkata, hasil pemeriksaan mendapati seramai 14 warga asing yang terdiri daripada tujuh lelaki warga Indonesia, empat lelaki Myanmar serta masing-masing seorang wanita Indonesia, seorang lelaki Pakistan dan seorang wanita Myanmar telah ditahan kerana melakukan pelbagai kesalahan di bawah Akta Imigresen.

Tambah beliau, seramai sembilan warga Malaysia iaitu pemilik gerai yang disyaki terlibat telah diberikan Borang 29 (saman kepada saksi) untuk hadir di Unit Siasatan Bahagian Penguatkuasa JIMNS untuk membantu siasatan.

“Kesemua warga asing yang ditahan dihantar ke Depot Imigresen Lenggeng, di Nilai untuk tindakan lanjut,” katanya.

Sebelum ini media melaporkan, peniaga warga asing dikesan menjual makanan basah dan sayur-sayuran di kaki lima di depan dua premis di Jalan Dato’ Bandar Tunggal di sini dikenakan tindakan sitaan oleh pihak berkuasa Majlis Bandaraya Seremban (MBS).

Terdahulu, tular di media sosial video memaparkan kegiatan peniaga warga asing itu yang meniaga dan menjaja barangan basah selain turut menjual makanan dari negara asal mereka.

Siasatan mendapati premis berkenaan memiliki lesen perniagaan runcit dari pihak MBS milik rakyat tempatan serta kedua-dua premis ada menjalankan aktiviti menjual sayur-sayuran dan di letakkan di kaki lima premis. – Kosmo!

Author

Media Variasi

View all posts

View all posts


Kejayaan usul undi percaya noktahkan isu sokongan terhadap PM – Fahmi

KUALA LUMPUR: Usul Undi Percaya terhadap Perdana Menteri, Datuk Seri Anwar Ibrahim yang diluluskan Dewan Rakyat hari ini, menoktahkan isu sokongan terhadap Ahli Parlimen Tambun itu.

Menteri Komunikasi dan Digital, Fahmi Fadzil berkata, dengan kejayaan itu, Kerajaan Perpaduan yang diterajui Anwar akan terus bergerak ke hadapan bagi menumpukan usaha untuk menyelesaikan masalah rakyat serta kos sara hidup.

“Bagi saya, ia penutup kepada apa yang berlaku pada 19 November lalu, yang menyaksikan situasi Parlimen tergantung.

“Apabila telah diluluskan, maka tidak ada lagi dakwaan tentang isu majoriti (Perdana Menteri) dan hari ini jelas Perdana Menteri mempunyai sokongan dua per tiga Ahli Parlimen,” katanya pada sidang media di bangunan Parlimen, hari ini.

Anwar hari ini membuktikan keabsahannya sebagai Perdana Menteri ke-10, apabila Usul Undi Percaya terhadapnya diluluskan dengan lebih suara bersetuju, pada hari pertama Persidangan Dewan Rakyat Parlimen ke-15 hari ini.

Pada mesyuarat Dewan Rakyat hari ini juga, bekas Ahli Dewan Undangan Negeri (ADUN) Gurun, Datuk Johari Abdul dipilih sebagai Yang Dipertua Dewan Rakyat baharu, setelah mendapat undian 147 undi, manakala Ahli Parlimen Cameron Highlands, Datuk Ramli Md Nor dan Ahli Parlimen Lanang, Alice Lau, dipilih sebagai Timbalan Yang Dipertua selepas masing-masing mendapat 148 dan 146 undi.

Kesemua mereka dicadangkan oleh Anwar yang juga Pengerusi Pakatan Harapan (PH), mewakili kerajaan.

Sementara itu, ditanya mengapa undi belah bahagian tidak dijalankan bagi Usul Undi Percaya berkenaan, Fahmi berkata, perkara itu tidak perlu dan berdasarkan kes duluan, usul seumpama itu yang dibawa ke Parlimen pada 1976 dan 2003 tidak melibatkan undi belah bahagian.

Dalam pada itu, Fahmi turut menempelak tindakan pihak pembangkang yang mempersoal Perjanjian Persefahaman Kerjasama antara gabungan Kerajaan Perpaduan.

“Semasa PH menandatangani Memorandum Persefahaman (MoU) dengan kerajaan Datuk Seri Ismail Sabri Yaakob, terma-terma dan klausa yang hampir sama diguna pakai tetapi langsung mereka tidak sebut apa-apa, sebab kami faham niat kami sewaktu menandatangani MoU ketika itu adalah atas titah nasihat Tuanku (Yang di-Pertuan Agong) untuk mengelakkan ketidakstabilan politik.

“Samalah juga yang diusahakan hari ini ialah untuk menamatkan ketidakstabilan politik. Apabila kita buat undian (suara) tadi, majoriti memberi sokongan padu kepada Perdana Menteri. Maka segala hujah mereka terlerai, semua tidak boleh pakai,” katanya.

Terdahulu, dalam sidang media selepas usul itu diluluskan, Ketua Whip Perikatan Nasional Datuk Seri Takiyuddin Hassan mendakwa perjanjian itu secara semangatnya bercanggah dengan Perlembagaan Persekutuan. – BERNAMA


Mahkamah perintahkan pengeluaran laporan sulit kehilangan Amri Che Mat kepada isteri

KUALA LUMPUR: Mahkamah Tinggi di sini hari ini memerintahkan pengeluaran terhad satu laporan sulit pasukan petugas khas mengenai kehilangan aktivis sosial Amri Che Mat, yang diklasifikasikan sebagai satu rahsia rasmi, kepada isterinya.

Hakim Datuk Wan Ahmad Farid Wan Salleh membuat keputusan itu selepas membenarkan permohonan semakan kehakiman yang difailkan Norhayati Mohd Ariffin, 50, memerintahkan laporan itu dikeluarkan dalam tempoh 30 hari khusus kepada wanita itu.

“Pemohon dilarang untuk mendedahkan laporan ini kepada mana-mana orang awam dan hanya untuk peguamnya bagi tujuan perbicaraan.  Perintah sama juga terpakai kepada peguam pemohon.  Tidak ada perintah untuk kos,” katanya.

Dalam permohonannya , Norhayati menamakan Setiausaha Suruhanjaya Pasukan Polis Mohd Russaini Idrus, 46, dan Kerajaan Malaysia selaku defendan.

Wan Ahmad Farid dalam penghakimannya  berkata, selepas membaca penjelasan daripada Ahmad Russaini dalam afidavit jawapannya, mendapati ia tidak kukuh.

“Kenyataan umum bahawa laporan itu jika didedahkan akan membolehkan penjenayah dan musuh negara mengambil kesempatan ke atas operasi polis, tidak cukup kukuh.

“Bagaimanapun, saya dapati laporan itu hanya relevan kepada pemohon dalam usahanya untuk melakukan persiapan ke atas kes  saman dan tidak lebih daripada itu, “ katanya.

Prosiding hari ini yang dilaksanakan secara dalam talian disertai Peguam Kanan Persekutuan Shamsul Bolhassan dan Ahmad Hanir Hambaly sementara Surendra Ananth selaku peguam kepada Norhayati.

Pada November 2019, Norhayati memfailkan satu saman sivil terhadap 21 pihak, termasuk kerajaan dan polis berikutan kehilangan suaminya dan kemudian memohon supaya laporan pasukan petugas khas itu didedahkan bagi tujuan tindakan perundangan.

Bagaimanapun, defendan dalam saman itu membantah permohonan mendapatkan laporan itu atas alasan laporan pasukan petugas khas itu diklasifikasikan di bawah Akta Rahsia Rasmi (OSA).

Norhayati, kemudiannya memfaikan satu semakan kehakiman dan mendapat kebenaran mahkamah pada 19 Julai 2022 dan susulan itu dia menarik balik permohonan mendapatkan dokumen itu dalam saman utamanya.

Dalam permohonan semakan kehakimannya, Norhayati menuntut antaranya satu pengisytiharan bahawa laporan disediakan pasukan petugas khas itu tidak termasuk dalam takrifan “rahsia rasmi” di bawah Seksyen 2 OSA.

Amri didakwa dilarikan di Perlis hampir tengah malam 24 November, 2016.

Kenderaan yang digunakan aktivis sosial itu ditemukan dalam sebuah tapak pembinaan terbiar di Bukit Chabang, Perlis sekitar 12.30 tengah malam keesokan harinya.

Sementara itu, Surendra ketika dihubungi berkata mahkamah menetapkan 19 Mei ini untuk pengurusan kes untuk saman utama.

Perbicaraan ditetapkan dari 19 hingga 22 Jun, katanya. – BERNAMA


Piala Dunia: Brazil benam Korea Selatan 4-1 di Qatar

PELUANG Brazil untuk melangkah ke suku akhir Piala Qatar 2022 begitu cerah apabila mempamerkan aksi luar biasa dengan membenam Korea Selatan di Stadium 974, awal pagi tadi.

Pada saingan itu, skuad Selecao berjaya meledak gol pembukaan mereka menerusi jaringan cantik Jose Vinicius Junior seawal minit ke-7 sekali gus memberi tekanan kepada pasukan Korea Selatan.

Brazil yang memburu gelaran juara dunia buat kali keenam mereka terus menambah derita Korea Selatan apabila Neymar berjaya menyumbat gol kedua pada minit ke-13 menerusi sepakan penalti.

Tidak ketinggalan Richarlison yang menjaringkan gol pada minit ke-29 manakala Lucas Paqueta turut berada di dalam senarai penjaring sekali gus memberi keyakinan untuk menguasai babak pertama perlawanan tersebut.

Gol tunggal pasukan Korea Selatan dijaringkan oleh Paik Seung-ho pada babak kedua minit ke-76 namun terpaksa akur dengan kehebatan Brazil.

Brazil akan berdepan dengan naib juara Piala Dunia edisi lalu, Croatia selepas saingannya itu menewaskan Jepun pada penentuan penalti.

Author

Muhammad Nor Fadzly Mahat

View all posts

View all posts


Gangguan LRT: Wee tidak tolak kemungkinan sabotaj

PETALING JAYA: Menteri Pengangkutan, Datuk Seri Dr Wee Ka Siong hari ini tidak menolak kemungkinan terdapat unsur sabotaj sehingga menyebabkan gangguan perkhidmatan transit aliran ringan (LRT).

Wee berkata, beliau telah berbincang dengan Prasarana Malaysia Bhd (Prasarana) pada Rabu lepas untuk melihat punca masalah itu secara menyeluruh dan bukan hanya terhad kepada aspek teknikal.

“Setakat ini, disebabkan masalah sistem dan signal. Bagaimanapun, kerajaan dan Prasarana telah ambil keputusan untuk melantik syarikat perunding bebas WSP yang disegani di peringkat antarabangsa untuk menjadi konsultan bagi melihat semua aspek termasuk apa yang dinyatakan (unsur sabotaj),” katanya dalam sidang media di sini hari ini.

Beliau berkata demikian ketika diminta mengulas laporan sebuah portal berita yang menyatakan bekas Ketua Pegawai Eksekutif (CEO) Prasarana, Datuk Ridza Abdoh Salleh mendakwa terdapat kemungkinan punca gangguan perkhidmatan bagi LRT laluan Kelana Jaya disebabkan unsur sabotaj.

Pada 8 November, Rapid Rail memaklumkan perkhidmatan LRT laluan Kelana Jaya mengalami gangguan dan terpaksa dihentikan berpunca daripada sistem kawalan tren automatik (ATC) yang menyebabkan kehilangan signal antara pusat kawalan dengan tren.

Keesokannya, Prasarana mengumumkan sebahagian perkhidmatan LRT laluan Kelana Jaya digantung operasi selama tujuh hari hingga 15 November ini yang membabitkan 16 stesen dari stesen Kelana Jaya hingga Ampang Park.

Gangguan itu telah menjejaskan kira-kira 200,000 pengguna yang terpaksa beralih kepada kaedah pengangkutan lain bagi urusan harian serta menyaksikan trafik di ibu kota semakin sesak terutama pada waktu puncak.

Wee berkata, punca yang dikenal pasti kepada gangguan ialah Vehicle Control Centre (VCC) dan Signalling Management Centre (SMC).

Beliau berkata modem dan peranti untuk bekalan elektrik telah ditukar malah penggunaan peralatan diagnostik pengilang asal (OEM) daripada Thales Group telah membuktikan sistem kembali stabil setakat ini.

Dalam pada itu, Wee berkata, Lembaga Pengarah Prasarana telah meluluskan peruntukan RM150 juta untuk menggantikan sistem kawalan tren automatik selepas insiden pelanggaran LRT laluan Kelana Jaya pada 24 Mei.

Beliau berkata, proses perolehan sedang berjalan dan memerlukan 30 bulan mengikut perancangan yang bertujuan meningkatkan kualiti perkhidmatan serta menjamin keselamatan pengguna. – BERNAMA


Perjumpaan dengan pimpinan PKR sekadar pertemuan biasa – Anwar

BANGI: “Biasa… ia satu perjumpaan biasa, mendengar taklimat seperti biasa,” itu jawapan ringkas Perdana Menteri, Datuk Seri Anwar Ibrahim ketika ditanya mengenai pertemuan beliau yang juga Presiden PKR bersama pimpinan parti itu di Seri Perdana, Putrajaya hari ini.

Pengerusi PH itu berkata demikian kepada pemberita selepas menyempurnakan pelancaran Rakan Muda di Universiti Kebangsaan Malaysia di sini hari ini.

Media hari ini melaporkan pertemuan yang berlangsung di kediaman rasmi Perdana Menteri itu dipercayai bagi membincangkan persediaan parti dalam menghadapi Pilihan Raya Negeri (PRN) di Selangor, Pulau Pinang, Negeri Sembilan, Kedah, Kelantan dan Terengganu tidak lama lagi.

Setakat ini, Dewan Undangan Negeri (DUN) Kelantan dan Selangor sudah dibubarkan masing-masing pada Khamis dan Jumaat lepas manakala DUN Kedah dijadual dibubar Rabu ini.

Semalam, Setiausaha Agung PKR, Datuk Seri Saifuddin Nasution Ismail berkata, parti itu akan mengadakan taklimat khas di Kuala Lumpur pada Isnin berkaitan persiapan menghadapi PRN yang disertai semua pimpinan tertinggi selain Ahli Parlimen dan Ahli Dewan Undangan Negeri. – BERNAMA


Tolak usul kes DNAA Ahmad Zahid, Syed Saddiq persoal jika wakil rakyat ‘dibisukan’

KUALA LUMPUR: Ahli Parlimen Muar, Syed Saddiq Syed Abdul Rahman membangkitkan persoalan sama ada wakil rakyat pembangkang kini dibisukan di dalam Dewan Rakyat kerana tidak boleh mengkritik kerajaan.

Ia susulan tindakan Speaker Dewan Rakyat, Tan Sri Johari Abdul pada Isnin yang menolak usul tergempar dibawa Wan Ahmad Fayhsal Wan Ahmad Kamal (PN-Machang) berhubung keputusan mahkamah melepas tanpa membebaskan (DNAA) Datuk Seri Dr Ahmad Zahid Hamidi daripada pertuduhan rasuah .

Presiden Parti Ikatan Demokratik Malaysia (MUDA) itu berkata, sekiranya pembangkang dibisukan, bagaimana untuk membicarakan soal rakyat selepas usul tergempar keputusan DNAA Ahmad Zahid yang juga Timbalan Perdana Menteri ditolak.

Beliau memberikan contoh pada 2015 apabila 70 Ahli Parlimen yang dahulunya berada di blok pembangkang dan kini berada di kedudukan kerajaan membangkitkan semua perkara seperti keputusan 1Malaysia Development Berhad (1MDB) dan serangan terhadap peguam negara pada waktu itu.

“Seramai 70 Ahli Parlimen dalam dewan ini di blok pembangkang yang ingin bicarakan soal keputusan hakim di mahkamah, sebelum itu keputusan 1MDB, serangan ke atas peguam negara semua boleh mereka bangkitkan, (tetapi) kini berada di kedudukan kerajaan, hipokrit,” katanya di Dewan Rakyat pada Selasa seperti dilapor Berita Harian.

Pada Isnin, usul tergempar dibawa Wan Ahmad Fayhsal mengenai keputusan mahkamah terhadap Ahmad Zahid ditolak Yang Dipertua Dewan Rakyat.

Mengulas lanjut, Syed Saddiq turut menuduh kerajaan melakukan pembohongan terbesar di peringkat nasional berkait isu mahu melawan rasuah.

“Kerana realitinya ini adalah pembohongan terbesar peringkat nasional sebelum (ini) kata nak lawan rasuah, takkan gugurkan kes, akan penjarakan kleptrokrat (tapi) hari ini membebaskan mereka,” katanya.

Terdahulu beberapa Ahli Parlimen turut membangkitkan persoalan mengenai usul tergempar yang dibawakan oleh Wan Ahmad Fahysal.

Antaranya Datuk Seri Shahidan Kassim (PN-Arau) yang meminta kerajaan untuk meletakkan hala tuju terhadap 47 pertuduhan jenayah pecah amanah, rasuah dan pengubahan wang haram melibatkan Ahmad Zahid.

“Saya minta kerajaan meletakkan hala tuju kepada 47 kes ini sama ada kerajaan nak tarik terus atau kerajaan nak dakwa semula dan sebagainya,” katanya.

Shahidan dalam masa sama turut mengucapkan tahniah terhadap Syed Saddiq dan menggelarkannya sebagai hero rakyat Malaysia, susulan penarikan diri sebagai penyokong Kerajaan Perpaduan dan memilih menjadi pembangkang.

“Saya nak ucap tahniah kepada Muar, hero rakyat Malaysia sekarang adalah Muar,” katanya.

Author

Fazleen Safina Abd Jamil

View all posts

View all posts


Naluri ibu! Taktik remaja pura-pura tak tahu lepas buang bayi terkantoi

CYBERJAYA: Taktik seorang remaja perempuan yang mahu membuang anak yang dilahirkannya di belakang rumah keluarganya di Kampung Geting, Tumpat, Kelantan, awal pagi tadi akhirnya terkantoi jua.

Remaja berusia 18 tahun itu pada awalnya berpura-pura tidak mengetahui kejadian tersebut apabila memaklumkan kepada ibunya bahawa dia menjumpai bayi perempuan tertiarap di atas tanah di belakang rumah.

Ibu remaja terbabit yang dikenali dengan panggilan Lina, 37, berkata, dia tiada di rumah pagi tadi apabila keluar bekerja sebagai tukang masak di sebuah premis nasi berlauk tidak jauh dari rumahnya.

Katanya, anak perempuannya itu menghubunginya kira-kira pukul 9.30 pagi untuk memberitahu akan berita penemuan bayi terbabit.

“Saya terus menghubungi suami sebelum bergegas pulang ke rumah dan mendapati anak saya berada dalam keadaan mencurigakan.

“Ketika itu, saya melihat seorang bayi yang sudah putus tali pusatnya berada dalam keadaan kebiruan sedang dipangku oleh penduduk kampung,” katanya seperti dilapor Kosmo.

Bagaimanapun, naluri seorang ibu membuatkan Lina mengesyaki bahawa anaknya yang melahirkan bayi itu, namun remaja terbabit pada awalnya tidak mengaku.

Katanya, selepas didesak dengan pelbagai soalan, anaknya itu akhirnya mengaku dia yang melahirkan bayi tersebut sebelum menunjukkan lokasi uri yang ditanam di belakang rumahnya.

“Apabila masuk ke dalam biliknya, saya dapati ada kesan darah pada tilam yang sudah dibasuh manakala kain yang digunakan untuk melahirkan bayi sudah direndam di dalam besen.

“Saya tidak mengesyaki dia mengandung kerana fizikalnya tidak menunjukkan sebarang perubahan ketara sejak tinggal bersama saya pada April lalu. Difahamkan, anak saya mempunyai teman lelaki malah saya pernah menyuruhnya berkahwin, tetapi dia enggan,” katanya.

Menurut Lina, dia juga hairan apabila anaknya itu bangun tidur awal kira-kira pukul 1 pagi  dan mengadu lapar sebelum dia memasak makanan kepada remaja itu.

Sementara itu, Ketua Polis Daerah Tumpat, Asisten Komisioner Amran Dolah ketika dihubungi mengesahkan pihaknya menerima panggilan telefon yang memaklumkan berhubung penemuan bayi tersebut.

Maklumnya, sepasukan anggota polis dihantar ke lokasi penemuan bayi itu untuk menjalankan siasatan.

Author

Diyana Rahip

View all posts

View all posts


Najib dirawat, dipantau di HRC Cheras – Jabatan Penjara

KUALA LUMPUR: Bekas Perdana Menteri Datuk Seri Najib Tun Razak sedang dirawat dan dipantau lanjut di Hospital Rehabilitasi Cheras (HRC) di sini.

Jabatan Penjara dalam kenyataan hari ini memaklumkan pihak Hospital Kuala Lumpur (HKL) telah merujuk Najib ke HRC pada Isnin lepas.

“Beliau akan dihantar semula ke Penjara Kajang untuk menjalani hukuman penjara sebaik sahaja pakar perubatan HRC atau HKL memberikan pelepasan perubatan ke atas beliau,” menurut kenyataan itu.

Jabatan Penjara memaklumkan pada 12 Sept lepas, Mahkamah Tinggi Kuala Lumpur telah memerintahkan supaya Najib dibawa ke hospital untuk menjalani pemeriksaan kesihatan setelah dimaklumkan keadaan kesihatan beliau yang tidak memuaskan.

Menurut kenyataan itu, ia selaras dengan Seksyen 37 Akta Penjara dan peruntukan di bawah akta itu serta Peraturan Minimum Standard Pertubuhan Bangsa-Bangsa Bersatu Untuk Layanan Terhadap Banduan (Peraturan Mandela).

“Sebagai pihak berkuasa yang melaksanakan tanggungjawab di bawah Akta Penjara, pihak Jabatan Penjara selain melaksanakan hukuman yang telah dijatuhkan juga bertanggungjawab memastikan tahap kesihatan seseorang banduan sentiasa dipantau dan dijaga.

“Ia termasuk penyediaan kemudahan rawatan dan ubat-ubatan sebagaimana yang disyorkan oleh pegawai perubatan kerajaan,” menurut kenyataan itu.

Sebelum ini, Pegawai Khas Najib Muhamad Mukhlis Maghribi, dilaporkan mendakwa tekanan darah Najib berada pada tahap tinggi dan berbahaya susulan pertukaran ubat yang diberikan untuk merawat masalah ulser di dalam perutnya.

Pada 23 Ogos lepas, Najib dihantar ke Penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta.

Najib, 69, juga menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1Malaysia Development Berhad (1MDB) dan 21 pertuduhan pengubahan wang haram membabitkan jumlah yang sama. – BERNAMA


Muhyiddin selesai beri keterangan kepada polis – Shuhaily

KUALA LUMPUR: Keterangan bekas Perdana Menteri, Tan Sri Muhyiddin Yassin selesai diambil di pejabatnya di Lembaga Pembangunan Pelaburan Malaysia (MIDA) di Jalan Sentral di sini.

Muhyiddin tiba di bangunan berkenaan kira-kira pukul 9.15 pagi tadi sebelum keluar pukul 11.58 pagi dari bangunan berkenaan.

Selepas hampir tiga jam di bangunan tersebut, Muhyiddin keluar bersama pengiringnya tanpa membuat sebarang kenyataan berhubung kehadirannya di pejabat MIDA.

Pengarah Jabatan Siasatan Jenayah (JSJ), Datuk Seri Mohd. Shuhaily Mohd Zain mengesahkan mengambil keterangan Muhyiddin sekali lagi.

“Saya sahkan,” katanya.

Utusan Malaysia difahamkan tindakan itu akan dilakukan Unit Siasatan Jenayah Terkelas (USJT) Bukit Aman di bawah Seksyen 4(A) Akta Kesalahan Pilihan Raya dan Seksyen 233 Akta Komunikasi Multimedia 1998.

Pada 3 September lalu, bekas Perdana Menteri itu didakwa mengeluarkan kenyataan berbaur perkauman dalam ceramah kempen DUN Simpang Jeram, Johor.

Ucapannya itu turut dikongsi menerusi halaman Facebook yang mana mengandungi dakwaan Melayu pada hari ini tidak lagi menguasai kerajaan, maknanya orang Melayu sudah hilang kuasa, sedar ataupun tidak, betul ataupun tidak. – Utusan

Author

Media Variasi

View all posts

View all posts


Bank tarik kereta walau baki bayaran cuma RM500

KUALA LUMPUR: Jika ada sindiket kereta tunda, pastinya ada pihak lain yang mengarahkan untuk menunda kereta.

Siapa lagi kalau bukan pihak perbankan yang membiayai kos pinjaman kereta pelanggan.

Kereta sudah bayar lebih RM100,000, baki cuma RM500 sahaja tahu-tahu kena tarik dek sindiket kereta tunda atas arahan bank Ambank.

Begitu kisah yang dikongsikan kepada Persatuan Pengguna Islam Malaysia (PPIM) oleh seorang pengadu yang juga pengamal media bernama Ahmad Mohsin Dadameah.

Kes itu sudah selesai selepas pemilik kereta mengambil tindakan tegas.

Bagaimanapun kisah itu tidak terhenti di situ, kejadian sama turut menimpa ahli PPIM.

Pada tengah hari Jumaat,  sebuah kereta jenis Volkswagen milik ahli PPIM  yang sudah dijelaskan bayaran RM120,000 ditarik agensi kereta tunda lantikan Public Bank tanpa sebarang surat mahkamah, permit tarik atau surat kebenaran asal oleh pihak bank.

Ketua Aktivis PPIM, Datuk Nadzim Johan berkata, baki pembiayaan kereta itu hanya RM5,000 tetapi tidak berpuas hati dengan tindakan pihak bank yang mengarahkan agensi of tarik kereta berkenaan walaupun pembiayaan sudah melebihi 90 peratus.

Beliau dimaklumkan kos pembiayaan kereta itu sudah mencecah 90 peratus, iaitu hampir RM120,000 dengan bayaran pendahuluan RM20,000, sejak 2016.

“Toqqi melihat bank ni, mengalahkan ‘loan shark’ (peminjam Ah Long), lebih daripada mahkamah, menekan orang, pembohong, tidak ada perikemanusiaan.

“Kalau orang dah boleh bayar lebih 60 peratus bulanan, maknanya orang itu nak bayarlah.

“Tetapi kereta itu tetap ditarik, ini bermakna bank telah melanggar Akta Sewa Beli, tarik kereta yang sudah di bayar lebih 75 peratus.

“Tindakan tetap dibuat kerana tiada tindakan tegas atas perlanggaran ini. Taktik langgar hak pengguna di dapati berkesan dan beri untung pada pihak bank,” katanya kepada MEDIA VARIASI.

Lagi pelik apabila Nadzim dimaklumkan pihak kereta tunda, arahan bank kepada mereka hanya bersandarkan surat salinan bukan surat asal daripada bank.

“Dia tahan kereta, baru ambil bukti. Mana boleh begitu, kena ada surat kebenaran asal bank, atau surat dari mahkamah.

“Kita berharap perkara seperti ini ikut undang-undang, tapi kalau macam ini bagi surat salinan lepastu boleh tahan mana-mana kereta, kalau macam tu, bank suruh rompak, rompaklah.

“Ini kebanyakan kesalahan pihak bank, dia ingat dia besar sangat. Kita pengguna, dalam RM5,000 saja bakinya,” sinisnya.

Justeru, Nadzim mahu Kementerian Perdagangan Dalam Negeri dan Kos Sara Hidup (KPDN) prihatin dengan isu sindiket kereta tunda yang melibatkan pihak bank seluruh negara, kerana bukan satu dua kes yang datang mengadu kepada PPIM.

“Saya harap Menteri tengok isu ini, terutama orang susah. Nak bayar sebulan pun dah terseksa,” katanya.

Dalam kejadian kira-kira jam 12.30 tengah hari, semalam, kereta Volkswagen milik ahli PPIM itu ditarik sindiket kereta tunda ketika singgah membeli barang di Petronas Sri Hartamas.

Bagaimanapun, isu itu sudah selesai selepas wakil PPIM lain datang.

Untuk rekod, institusi kewangan tidak dibenarkan untuk menarik kenderaan yang gagal membuat bayaran bulanan sekiranya penyewa telah melunaskan lebih 75 peratus daripada jumlah pinjaman sewa belinya menerusi Rang Undang-Undang Sewa Beli (Pindaan) 2010.

Dengan pindaan syarat itu, institusi kewangan perlu mendapatkan perintah mahkamah sebelum boleh menarik kenderaan tersebut.

Pemunya (institusi kewangan) hanya boleh melaksanakan proses pengambilan semula melalui perintah mahkamah jika penyewa (pemilik kenderaan) telah membayar lebih daripada 75 peratus daripada jumlah keseluruhan harga tunai barangan tersebut yang dinyatakan di dalam perjanjian sewa beli berasaskan bayaran ansuran bulanan mereka.

MEDIA VARIASI sebelum ini, ada mangsa mengadu ke PPIM mendakwa kereta dijadikan tebusan, ekoran sindiket tunda kereta yang bekerjasama dengan bank, mengenakan caj melampau.

Turut tular isu tunda kereta di Pusat Pameran Pertanian, Hortikultur dan Agro Pelancongan Malaysia (MAHA) pada Ogos 2022, kerana dikatakan menunda kereta pengunjung termasuk milik pihak media tanpa sebarang notis.

Syarikat ‘towing’ berkenaan, malah lebih berani menunda kenderaan dengan saman RM100 walaupun tidak ada lesen tunda untuk menunda di lokasi berlangsung program, MAEPS, Serdang ketika itu, sehingga Kementerian Pertanian dan Industri Makanan (MAFI) mengarah untuk menghentikan operasi berkenaan serta-merta.

Peguam, Nazri Yahya juga dilaporkan berkata, mana-mana individu yang kereta mereka ditunda oleh pihak persendirian boleh membuat laporan polis.

Katanya, mengikut Akta Pengangkutan Jalan 1987, mana-mana orang yang mengambil dan membawa pergi sesuatu kenderaan tanpa izin sama ada pemilik atau tanpa kuasa yang sah, adalah satu kesalahan.

Hanya polis, JPJ dan Pihak Berkuasa Tempatan (PBT) yang ada kuasa untuk ambil tindakan terhadap kesalahan melibatkan salah parkir termasuk kuasa untuk mengalihkan kenderaan persendirian.

Author

Tun Puteh Wanti

View all posts

View all posts


Malaysia kutuk sekeras-kerasnya pembakaran al-Quran di Stockholm – Zambry

KUALA LUMPUR: Malaysia mengutuk sekeras-kerasnya keputusan pihak berkuasa Sweden yang membenarkan tindakan provokatif membakar kitab suci al-Quran pada 28 Jun, 2023 di Stockholm.

Menteri Luar  Datuk Seri Dr Zambry Abdul Kadir dalam hantarannya dalam jalur Tweeter pada Khamis berkata, keputusan mahkamah Sweden bukan satu langkah progresif dalam usaha untuk meningkatkan perasaan saling memahami dan menghormati untuk kebaikan manusia.

“Perbuatan yang mencemari kesucian al-Quran ketika umat Islam di seluruh dunia sedang menyambut Aidiladha merupakan satu tindakan yang menyinggung perasaan Muslim di seluruh dunia dan mencabuli prinsip sejagat iaitu saling memahami dan menghormati kesemua agama dan kitab suci mereka,” katanya. – BERNAMA


Polis kesan individu terbangkan dron di Istana Johor

JOHOR BAHRU: Polis Johor sedang mengesan individu atau pihak tertentu yang menerbangkan dron di sekitar kawasan istana di negeri ini dalam kejadian kira-kira pukul 5 petang, 10 Mei lepas.

Ketua Polis Johor, Datuk Kamarul Zaman Mamat berkata, menerbangkan dron di kawasan larangan tanpa kebenaran seperti di istana dan lapangan terbang menjadi satu kesalahan mengikut Seksyen 7 Akta Kawasan Larangan 1959.

“Ada beberapa percubaan dron diterbangkan dan pihak polis sedang mengesan mereka selepas menerima laporan kejadian itu pada minggu lepas. Polis Johor telah memanggil Unit Dron Bukit Aman dengan segera untuk membuat pemantauan.

“Dron itu dipercayai lalu terbang di atas Istana Johor dan ini memang salah kerana memasuki kawasan larangan,” katanya kepada pemberita selepas Majlis Sambutan Hari Raya Aidilfitri Ibu Pejabat Polis Kontinjen (IPK) Johor di Dewan Masjid Tunku Laksamana Abdul Jalil, IPK Johor di sini hari ini.

Beliau turut menasihati orang ramai supaya mematuhi peraturan yang telah digariskan dalam penggunaan dron termasuk tidak menerbangkan peralatan itu melebihi 500 meter atau lebih tinggi daripada itu.

Ditanya mengenai kenyataan Pengarah Jabatan Siasatan Jenayah (JSJ) Bukit Aman Datuk Seri Ayob Khan Mydin Pitchay yang mendedahkan ada Ketua Polis Daerah (KPD) tidak berpuas hati apabila Bukit Aman menyerbu premis judi dalam talian, Kamarul Zaman berkata perkara itu tidak berlaku di Johor.

Menurut beliau, 13 Ibu Pejabat Polis Daerah (IPD) di negeri ini sentiasa memantau dan mengambil tindakan terhadap aktiviti perjudian termasuk dalam talian, selain pihaknya setiap hari turut menjalankan operasi dan mengambil tindakan tegas terhadap kes itu.

Tambah beliau, berdasarkan jumlah statistik operasi perjudian dalam talian yang dilaksanakan, polis Johor adalah yang tertinggi antara semua kontinjen pada tahun ini dan beberapa tahun kebelakangan ini.

“Tindakan tegas diambil setiap hari oleh KPD dan saya di IPK pun memantau tindakan yang dilakukan oleh semua pegawai dan anggota terutamanya Bahagian Siasatan Jenayah di daerah supaya diambil tindakan tegas,” katanya.

Pada Isnin lepas, Ayob Khan dilaporkan berkata, KPD di seluruh negara diingatkan agar jangan menjadikan “Surat Aku Janji” tiada sebarang aktiviti judi di daerah pentadbiran masing-masing sebagai “kertas tisu”.

Ayob Khan dipetik berkata, hal ini kerana beliau menerima maklumat bahawa ada dalam kalangan KPD kontinjen Kuala Lumpur tidak berpuas hati apabila diminta untuk menghantar Task Force D7 JSJ Bukit Aman untuk mengambil tindakan ke atas premis judi dalam talian. – BERNAMA


Kes saman serangan seksual, Yusoff Rawther gagal batal tuntutan balas Anwar

KUALA LUMPUR: Mahkamah Tinggi di sini hari ini menolak permohonan bekas pembantu penyelidik kepada Datuk Seri Anwar Ibrahim, Muhammed Yusoff Rawther, untuk membatalkan beberapa perenggan dalam pernyataan pembelaan dan tuntutan balas Presiden PKR itu.

Permohonan itu adalah berhubung saman yang dikemukakan oleh Muhammed Yusoff pada 14 Julai 2021 mengenai dakwaan berlaku serangan seksual terhadapnya di kediaman ahli politik tersebut empat tahun lepas.

Anwar kemudian memfailkan saman balas terhadap saman yang dikemukakan Muhammed Yusoff.

Peguam Mahajoth Singh, yang mewakili Muhammed Yusoff, ketika dihubungi pemberita berkata Pesuruhjaya Kehakiman Dr John Lee Kien How @ Mohd Johan Lee menolak permohonan anak guamnya dengan kos RM3,500.

“Defendan ada memfailkan dua permohonan iaitu penzahiran dokumen dan interlokutori. Kedua-dua permohonan itu akan didengar pada 23 Sept ini di hadapan hakim sama secara dalam talian (Zoom),” katanya selepas  pengurusan kes melalui sidang video di hadapan Lee yang turut disertai peguam Navpreet Singh bagi pihak Anwar.

Dalam pernyataan tuntutannya, Muhammed Yusoff  mendakwa serangan seksual itu berlaku pada 2 Okt 2018 di kediaman Anwar di Segambut apabila beliau diminta oleh setiausaha sulit Anwar iaitu Shukri Saad untuk menyerahkan sendiri teks ucapan sempena sambutan ulang tahun ke-150 Mahatma Gandhi anjuran Pejabat Pesuruhjaya Tinggi India kepada defendan.

Plaintif, yang meletak jawatan pada 24 Jun 2019, berkata satu laporan polis telah dibuat terhadap Anwar pada 7 Dis 2019 .

Jabatan Peguam Negara kemudian mengeluarkan kenyataan bahawa tiada bukti yang mencukupi untuk mendakwa Anwar.

Plaintif mendakwa akibat kejadian itu, beliau dituduh berkomplot untuk menjatuh dan merosakkan karier politik defendan selain memberi impak kepada kesihatan mentalnya kerana mendapat kritikan daripada pemimpin yang menyokong Anwar serta orang awam.

Oleh itu, beliau menuntut ganti rugi khas, umum, teruk dan teladan, faedah, kos serta relief lain yang difikirkan sesuai oleh mahkamah. – BERNAMA


PH ibarat kera dapat bunga, bunga terabai sehingga layu – Penduduk Puchong

SERI KEMBANGAN: Penduduk Puchong menolak pemimpin lupa daratan seperti wakil rakyat DAP-PH yang pernah menang di Parlimen P103 yang disandang tiga penggal sejak 2008.

Mereka sangat kecewa dengan Pakatan Harapan (PH) sejak mengambil alih pentadbiran daripada tampuk pemerintahan BN lupa siapa yang memilih mereka, yang menaikkan mereka.

Mereka bersikap sambil lewa menyelesaikan isu perumahan daif, bumbung flat berlubang sehingga kini, isu sampah yang tidak diselenggara tahap kritikal sehingga membabitkan isu kesihatan dan keselamatan awam.

Bagaikan kera mendapat bunga, PH seperti tidak menghargai budi jasa pengundi, rakyat yang memilih parti itu, selepas menang ‘trofi’ malah mengabaikan suara mereka.

Penduduk Kampung Tengah Batu 13, Sarlan Kardiman, 78, antara yang kecewa dengan wakil rakyat parti sebelum ini kerana begitu sombong, malah menolak untuk hadir mendengar rintihan mereka.

“Parti lain sombong, lima tahun saya minta bantuan (kerusi roda), tapi tak ada sehingga kini. Penduduk panggil pun tak mahu datang.

“Itulah dia wakil rakyat. Jangan besok bila dah menang, (jadi) lupa daratan,” katanya sambil memberi pesan kepada calon Barisan Nasional (BN) Parlimen Puchong, Datuk Seri Syed Ibrahim Kader ketika beliau berkunjung di kampung berkenaan.

Presiden Parti Kongres India Muslim Malaysia (KIMMA) turut melakukan tinjauan ke Pusat Daftar Mengundi (PDM) di Puchong Utama, ke PDM Batu 13 Puchong Kampung Tengah dan Sungai Baru serta ke gerai-gerai Batu 13 Puchong.

Turut menyertai walkabout Ketua Wanita UMNO Bahagian Puchong, Hasnah Dain.

Seorang lagi penduduk yang juga anak muda, Muhammad Azarizal Abu Samah, 24, merayu bantuan berbentuk dana perniagaan untuk mengusahakan bengkel di tempatnya.

Dia juga senada dengan jiwa mereka yang kecewa terhadap kepimpinan PH kerana permohonan bantuan perniagaan tidak diluluskan.

“Sebelum ini pernah minta bantuan daripada ketua kampung, tapi tak dapat. Saya mahu buka bengkel untuk saya majukan,” katanya yang sering menerima sekurang-kurangnya empat pelanggan sehari.

Untuk rekod, selain Syed Ibrahim, Parlimen Puchong menyaksikan pertembungan empat penjuru melibatkan penyandang kerusi Parlimen Bakri, Yeo Bee Yin (PH); aktivis kemasyarakatan, Kuan Chee Heng atau dikenali sebagai Uncle Kentang (Bebas); dan Chew Jyh Gang (PN) pada Pilihan Raya Umum Ke-15 (PRU15).

Sementara, Syed Ibrahim ketika ditemui berkata, beliau akan berjuang untuk mengembalikan hak rakyat untuk memberikan mandat kepada BN semula jika menang pada PRU15.

“Bukan sahaja PH tidak menguruskan banjir, banyak struktur bangunan perumahan tidak dibaiki dengan baik, bengkel musnah akibat banjir atas alasan peruntukan wakil rakyat tidak mencukupi.

“Saya juga dapati ada anak muda buka bengkel kenderaan, dan lihat lokasi niaga tidak sesuai, jadi saya akan pastikan masalah penduduk di sini dapat diselesaikan jika BN menang di sini,” katanya.

Author

Tun Puteh Wanti

View all posts

View all posts


Polis tahan tiga individu disyaki terlibat edar ganja di Taiping

IPOH: Polis menahan tiga individu termasuk seorang wanita dan merampas 55 ketulan mampat dipercayai ganja seberat 48.446 kilogram (kg) bernilai RM153,260 di Kampung Paya dekat Kamunting, Taiping, pada Rabu lepas.

Ketua Polis Perak, Datuk Seri Mohd Yusri Hassan Basri berkata, penahanan ketiga-tiga suspek berusia antara 35 dan 39 tahun itu dibuat pasukan Jabatan Siasatan Jenayah Narkotik (JSJN) Bukit Aman dalam beberapa siri serbuan pada 8.15 hingga 11.25 malam.

“Serbuan dibuat berdasarkan maklumat pengedaran dadah dan kita berjaya menemukan bungkusan mampat yang disyaki mengandungi dadah jenis ganja selepas soal siasat dilakukan.

“Jabatan Siasatan Jenayah Narkotik Perak juga menyita tiga kenderaan dan seutas rantai leher dianggarkan bernilai RM67,670,” katanya dalam satu kenyataan hari ini.

Mohd Yusri berkata, siasatan awal polis mendapati ketiga-tiga suspek aktif menjalankan kegiatan terbabit sejak Jun 2022 dan berdasarkan berat dadah yang dirampas tersebut boleh digunakan oleh 15,700 penagih.

“Hasil ujian saringan awal air kencing terhadap ketiga-tiga suspek adalah negatif dan mereka tidak mempunyai rekod lampau,” katanya.

Beliau berkata kes disiasat mengikut Seksyen 39B Akta Dadah Berbahaya 1952 dan kesemua suspek direman enam hari bermula semalam bagi membantu siasatan. – BERNAMA


Mahkamah Persekutuan perintah petisyen pilihan raya Masjid Tanah, Kemaman dibicarakan

PUTRAJAYA: Mahkamah Persekutuan memerintahkan dua petisyen pilihan raya yang difailkan untuk mencabar keputusan pilihan raya umum ke-15 (PRU15) bagi kawasan Parlimen Masjid Tanah dan Kemaman dikembalikan ke Mahkamah Tinggi untuk perbicaraan penuh.

Panel tiga hakim diketuai Ketua Hakim Negara, Tun Tengku Maimun Tuan Mat membenarkan rayuan yang dikemukakan oleh calon Barisan Nasional (BN) dan pengundi dari kawasan Parlimen Kemaman supaya mahkamah mendengar perbicaraan penuh petisyen berkenaan.

Tun Tengku Maimun yang mengetuai panel terdiri daripada hakim Mahkamah Persekutuan, Datuk Seri Hasnah Mohammed Hashim dan Datuk Nordin Hassan mendengar kedua-dua rayuan itu hari ini.

Petisyen pilihan raya yang difailkan calon BN bagi kawasan Parlimen Masjid Tanah Abdul Hakim Abdul Wahid dan pengundi Parlimen Kemaman, Wan Mohamad Hisham Wan Abdul Jalil, masing-masing dibatalkan oleh Mahkamah Pilihan Raya Melaka dan Mahkamah Pilihan Raya Terengganu pada 7 Februari dan 12 Feb lepas setelah mahkamah menerima bantahan awal yang dikemukakan oleh responden dalam kedua-dua kes itu.

Abdul Hakim merayu terhadap keputusan Mahkamah Pilihan Raya itu yang membatalkan petisyen pilihan rayanya untuk membatalkan kemenangan Ketua Bersatu Masjid Tanah Datuk Mas Ermieyati Samsudin pada PRU15 bagi kawasan Parlimen Masjid Tanah.

Sementara itu, Wan Mohamad Hisham merayu terhadap keputusan Mahkamah Pilihan Raya yang membatalkan petisyen pilihan rayanya untuk membatalkan keputusan pilihan raya bagi kawasan Parlimen Kemaman yang dimenangi oleh Che Alias Hamid daripada PAS.

Dalam keputusan mahkamah, Tun Tengku Maimun berkata, pliding dalam petisyen pilihan raya bagi kedua-dua kes adalah mencukupi.

Oleh itu, beliau memerintahkan kedua-dua kes dihantar semula untuk pendengaran penuh berhubung merit di hadapan hakim Mahkamah Pilihan Raya yang berbeza.

Mahkamah menetapkan 5 Mei untuk sebutan bagi petisyen pilihan raya Abdul Hakim di Mahkamah Pilihan Raya di Melaka dan 8 Mei untuk sebutan petisyen pilihan raya Wan Mohamad Hisham di Mahkamah Pilihan Raya di Terengganu.

Pada 3 Januari lepas, Abdul Hakim memfailkan petisyen pilihan raya, mendakwa rasuah, dalam bentuk wang dan jamuan, digunakan untuk memikat pengundi pada PRU15.

Mas Ermieyati, yang bertanding di bawah tiket PN-Bersatu memenangi kerusi itu, dengan majoriti 4,411 undi, dalam pertembungan empat penjuru menentang Abdul Hakim, Mutalib Uthman (MUDA) dan Handrawirawan Abu Bakar (GTA-Pejuang).

Sementara itu, Wan Mohamad Hisham memfailkan petisyen pilihan raya untuk mencabar keputusan pilihan raya bagi kawasan Parlimen Kemaman di Terengganu.

Che Alias dari PAS menang kerusi itu dengan 65,714 undi mengalahkan calon BN Datuk Seri Ahmad Said, calon PKR’s Hasuni Sudin (PKR) dan Pejuang’s Rosli Ab Ghani (Pejuang).

Dalam rayuan hari ini, peguam Datuk Wira Mohd Hafarizam Harun yang mewakili Abdul Hakim dan Wan Mohamad Hisham berhujah bahawa petisyen pilihan raya tersebut tidak cacat dan sepatutnya didengar berdasarkan merit.

Bagaimanapun, peguam Yusfarizal Yussoff yang mewakili Mas Emieyati dan peguam Wan Rohimi Wan Daud yang mewakili Che Alias masing-masing berhujah bahawa petisyen pilihan raya berkenaan tidak mempunyai butiran berkaitan dakwaan rasuah dan sepatutnya dibatalkan. – BERNAMA


Akujanji sokong Ahmad Zahid sebagai PM adalah palsu – Shamsul Anuar

Beliau turut mengesahkah bahawa akujanji yang disebarkan dan sedang tular itu adalah palsu dan tidak benar.

“Perkara ini nyata suatu usaha jahat daripada pihak tidak bertanggungjawab dan jelas ia perancangan memburukkan UMNO dan BN ketika musim PRU15 (Pilihan Raya Umum ke-15) ini,” katanya menerusi kenyataan di laman Facebooknya pada Rabu.

Beliau berkata tiada sebarang akujanji sedemikian.

Akujanji tular itu antaranya menyatakan Shamsul Anuar berikrar mencadangkan Ahmad Zahid sebagai calon Perdana Menteri setelah memenangi kerusi Parlimen Lenggong serta mendesak kerajaan dibentuk oleh mana-mana parti yang bekerjasama dengan UMNO dan BN bagi menggugurkan kes-kes mahkamah melibatkan kepimpinan parti berkenaan.

Sementara itu, Setiausaha Agung UMNO Datuk Seri Ahmad Maslan berkata akujanji yang wujud hanyalah mengandungi ikrar taat setia kepada parti, bertujuan mengukuhkan parti dan mengelak kemungkinan calon BN yang menang melompat parti.

Beliau berkata akujanji adalah amalan biasa bagi setiap pilihan raya dan perlu ditandatangani setiap calon.

“Saya nak sebut bahawa semua calon yang bertanding pada Pilihan Raya Negeri Sabah, Melaka dan Johor, semua ada tandatangan akujanji. Pilihan Raya Umum (PRU) juga mereka tandatangan dan ia bukanlah satu masalah sebab itu untuk kukuhkan parti.

“Tiada perkataan itu (mengangkat Presiden UMNO sebagai PM dan gugur kes mahkamah). Itu adalah fitnah. Apa yang ada adalah taat setia kepada parti,” katanya kepada pemberita selepas Majlis Pelancaran Jentera BN Johor di Stadium Tertutup Educity, Iskandar Puteri malam ini. – BERNAMA


Netizen geram pelajar jual semula PerantiSiswa demi beli iPad

CYBERJAYA: Tular baru-baru ini, pelajar yang menerima PerantiSiswa daripada Program PerantiSiswa Keluarga Malaysia menjual semula peranti itu demi membeli iPad.

Seorang pengguna Twitter, Ir Leman @lemantroye berkongsikan satu gambar Samsung Tab A8 yang diperoleh menerusi PerantiSiswa dijual semula di e-dagang Carousell dengan harga RM900.

Dalam gambar tersebut, penerima peranti tersebut menyatakan alasan menjualnya adalah kerana ingin membeli iPad untuk kegunaan belajar yang memerlukan banyak penulisan untuk membuat nota.

Ir Leman @lemantroye mengulas, tindakan memberi PerantiSiswa kepada pelajar sedemikian hanyalah membazir sahaja.

“Student sekarang ambil peranti siswa jual balik nak beli iPad. Entah-entah bukan nak beli iPad, nak beli iPhone sahaja. Haha begitu sahaja membazir dekat budak tidak reti bersyukur,” katanya.

Student sekarang ambik peranti siswa jual balik nak beli ipad. Tah2 bukan nak beli ipad nak beli ipong je. Haha gitu je membazir kat budak tak reti bersyukur. pic.twitter.com/nw2R8JFI9S

— Ir Leman (@lemantroye) October 23, 2022

Perkongsian tersebut meraih perhatian netizen di Twitter sehingga memperoleh lebih 6,000 ulang ciapan dan lebih 7,000 tanda suka.

Antara yang memberi komen terhadap perkongsian itu ialah Acap Havertz @acxgaf_ mengenai pelajar lain yang dikira tidak layak menerima PerantiSiswa.

“Ada student yang tak layak disebabkan gaji mak bapak lebih dari yang sepatutnya. Tapi diorang tak tengok kawasan penempatan dan tanggungan anak beranak berapa orang.

“Asal lebih RM8,000-9,000 sahaja tak layak dapat. Padahal gaji macam itu dikira miskin bandar itu,” katanya.

Ada student yang tak layak disebabkan gaji mak bapak lebih dari yang sepatutnya. Tapi diorang tak tengok kawasan penempatan dan tanggungan anak beranak berapa orang. Asal lebih 8k-9k je tak layak dapat. Padahal gaji macamtu dikira miskin bandar tu

— Acap Havertz (@acxgaf_) October 24, 2022

Seorang lagi pengguna Twitter, who are you? @TheLuxury16 menggesa agar pelajar-pelajar seperti itu supaya tidak mengambil kuota penerimaan PerantiSiswa bagi memberi laluan kepada yang benar-benar layak.

“Benda macam ini selalu sahaja berlaku dekat universiti, terutamanya budak Melayu, kau kalau dah tahu mampu, takpayahlah ambil, biar kuota itu diberikan pada yang betul-betul layak.

“Susahlah sudah jadi mahasiswa, mahasiswi tapi empati, simpati, kesedaran komuniti pun kurang. Selalu jadi dekat bantuan zakat, biasiswa dan sebagainya,” katanya.

Benda camni selalu je berlaku dekat uni,especially budak Melayu,kau kalau dah tahu mampu,xyah lah amik,biar kuota tu diberikan pada yng betul2 layak,susahlah dah jadi mahasiswa/i tapi empati,simpati,community awarenesspun kurang. Selalu jaid kat bantuan zakat,scholarship dsb

— who are you? (@TheLuxury16) October 24, 2022

Sementara itu (^α!Πα^) @ainaamongtae_ berharap pelajar-pelajar seperti itu memikirkan tentang pelajar lain yang lebih susah dan kurang berkemampuan untuk memilikinya.

“Tak baik tau dah dapat lepas itu nak jual atas alasan sebab nak beli iPpad? Kesian dekat student lain yang struggle dan dengan yang kurang berkemampuan. Bersyukur lah bila dah dapat dan jaga sebaik yang mungkin,” katanya.

Tak baik tau dah dapat pastu nak jual atas alasan sbb nak beli ipad? Kesian dekat student lain yg struggle dan dgn yg kurang berkemampuan. Bersyukur lah bila dah dapat dan jaga sebaik yg mungkin.

— (^α!Πα^) (@ainaamongtae_) October 23, 2022

Dalam pada itu, Presiden MUDA, Syed Saddiq Syed Abdul Rahman juga sempat mengulas mengenai isu ini dengan menggesa agar pelajar-pelajar ini tidak menjual PerantiSiswa.

“Saya cari ‘ad’ balik, sudah tak jumpa. Janganlah jual. Kerajaan dah bagi untuk guna dan ramai lagi yang memerlukannya.

“Satu per tiga pelajar di Malaysia tak ada gajet. Di Sabah dan Sarawak, satu per dua pelajar tak ada.

“Boleh serahkan kembali untuk disampaikan kepada mereka yang memerlukan lagi,” kata Saddiq.

Author

Faridah Amiratul

View all posts

View all posts


Sultan Hassanal Bolkiah adakan lawatan khas ke Malaysia

Pertemuan itu adalah yang julung kali antara Anwar dan Sultan Hassanal Bolkiah selepas perdana menteri memegang jawatan pada 24 November, menurut kenyataan Kementerian Luar.

Lawatan terakhir baginda ke Kuala Lumpur adalah pada 4 hingga 6 Mac 2019 untuk menghadiri Rundingan Pemimpin Tahunan ke-22 antara Malaysia dan Brunei.

Malaysia dan Brunei mempunyai hubungan istimewa yang telah lama terjalin melalui persamaan warisan, budaya dan hubungan sesama rakyat.

Bertitik tolak daripada hubungan istimewa ini, kedua-dua pemimpin akan mengambil peluang semasa lawatan itu untuk menilai kemajuan kerjasama sedia ada, di samping meneroka potensi baharu bagi meningkatkan hubungan dan kerjasama yang memberi manfaat kepada kedua-dua negara.

Pada 2021, Brunei ialah rakan dagangan ke-30 terbesar Malaysia dan keenam terbesar dalam ASEAN dengan jumlah perdagangan bernilai RM8.03 bilion (US$1.94 bilion).

Anwar akan turut meraikan Seri Paduka Baginda serta Pengiran Muda ‘Abdul Mateen dan delegasi Brunei dalam satu majlis santapan tengah hari. – BERNAMA


Johor bentang Belanjawan 2023 esok

JOHOR BAHRU: Kerajaan negeri akan membentangkan Belanjawan Johor 2023 secara langsung pada 9.30 pagi esok.

Menteri Besar Johor, Datuk Onn Hafiz Ghazi berkata, belanjawan berkenaan boleh ditonton menerusi saluran televisyen Astro Awani (Saluran 501), Facebook rasmi Bernama dan Facebook rasmi beliau.

Onn Hafiz berkata, pembentangan belanjawan itu juga boleh diikuti menerusi dua saluran radio iaitu Johor FM menerusi frekuensi 101.9 FM dan Best104 (Best FM) di frekuensi 104.1 FM.

“Insya-Allah, pelbagai insentif menarik menanti Bangsa Johor.

“Sama-samalah kita doakan kelancaran pembentangan belanjawan kerajaan negeri ini, demi kesejahteraan Bangsa Johor,” katanya melalui Facebook rasmi beliau, hari ini. – BERNAMA


Johnson yakin tidak ada kelab lain boleh saingi City di EPL

Oleh: WAHYUDIN AL-BALINGI

BEKAS pemain pertahanan Liverpool , Glen Johnson meyakini tidak akan ada kelab yang dapat menyaingi Manchester City dalam perebutan trofi Liga Perdana Inggeris (EPL) musim ini, termasuk The Reds dan Tottenham.

Musim ini Manchester City mengalami perubahan dalam skuadnya. Pemain utama seperti Raheem Sterling dan Gabriel Jesus sudah meninggalkan Etihad.

Namun mereka mendapat pengganti yang luar biasa. Pep Guardiola berjaya membawa masuk khidmat Erling Haaland dari Borussia Dortmund.

Sempat timbul keraguan adakah Erling akan segera menyesuaikan diri atau pun tidak. Tetapi, sangkaan itu meleset apabila dia terus garang bersama The Citizens.

Dari tujuh penampilan di EPL, dia meledak 11 gol !

“Saya akan sangat terkejut jika ada yang boleh menentang Man City. Tottenham jauh lebih baik berbanding musim lalu, tetapi saya tidak berfikir mereka memiliki skuad untuk menghadapi Manchester City, tetapi perkara aneh telah terjadi,” kata kepada Sportbible.

Melihat prestasi semasa Manchester City, Johnson percaya banyak yang menilai bahawa kelab itu akan meraih beberapa gelaran di akhir musim nanti termasuklah kejuaraan EPL.

Author

Media Variasi

View all posts

View all posts


Zambry tawar diri bertanding naib presiden UMNO

KUALA LUMPUR: Ahli Majlis Tertinggi UMNO, Datuk Seri Dr Zambry Abdul Kadir pada Jumaat mengumumkan beliau menawarkan diri untuk bertanding jawatan Naib Presiden dalam  pemilihan parti itu  bagi penggal 2023-2026.

Beliau yang juga Menteri Luar memaklumkan perkara itu menerusi satu hantaran di Facebook beliau malam tadi.

“Saya dengan rasa rendah diri menawarkan diri untuk calon Naib Presiden UMNO bagi pemilihan UMNO penggal 2023-2026.

“Saya mohon sokongan dan dokongan sahabat-sahabat semua,” katanya.

Pemilihan UMNO diadakan bermula 1 Februari lepas hingga 18 Mac ini dengan Persidangan Tahunan UMNO Cawangan dan Pemilihan Jawatankuasa Cawangan Wanita, Pemuda dan Puteri Cawangan pada 1 hingga 26 Feb.

Mesyuarat Perwakilan dan Pemilihan Jawatankuasa Wanita, Pemuda dan Puteri UMNO Bahagian bersama Pemilihan Exco Wanita, Pemuda dan Puteri UMNO Pusat pula bakal diadakan serentak di seluruh negara pada 11 Mac.

Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Tertinggi UMNO pula diadakan serentak di seluruh negara pada 18 Mac. – BERNAMA


Perbicaraan 1MDB ditangguh, Najib alami cirit-birit

KUALA LUMPUR: Perbicaraan Datuk Seri Najib Tun Razak berhubung kes penyelewengan dana 1Malaysia Development Berhad (1MDB) ditangguhkan sementara, dan akan disambung semula Khamis ini, selepas bekas perdana menteri itu dilaporkan mengalami masalah cirit-birit sehingga terpaksa dirujuk kepada pakar Hospital Kuala Lumpur (HKL).

Hakim Mahkamah Rayuan yang bertindak selaku Hakim Mahkamah Tinggi Datuk Collin Lawrence Sequerah membuat keputusan itu selepas Pegawai Perubatan Klinik Kesihatan Penjara Kajang Dr Mohd Hafiz Mohd Hoshni memberi penjelasan tentang keadaan kesihatan bekas perdana menteri itu dalam prosiding hari ini.

Dr Mohd Hafiz yang disoal oleh Timbalan Pendakwa Raya Ahmad Akram Gharib berkata beliau dimaklumkan oleh pembantu pegawai perubatan pada 7.15 pagi ini bahawa Najib mengadu tidak sihat dan mengalami cirit-birit.

“Ketika saya berjumpa Najib, beliau mengadu mengalami sakit perut, loya selain cirit-birit. Walaupun telah diberikan ubat, namun selepas 10 minit keadaan Datuk Seri (Najib) masih tidak berubah dan pemeriksaan lanjut mendapati beliau turut mengalami masalah kekurangan air serta sedikit demam dengan suhu 37.8 darjah celcius.

“Saya kemudian merujuk Datuk Seri kepada doktor pakar di HKL dan beliau dibawa ke sana pada pukul 9.30 pagi. Ketika itu, beliau kelihatan penat, lesu dan kekurangan air,” katanya.

Menurutnya, doktor pakar di HKL kemudian memberikan cuti sakit kepada Najib selama dua hari, dan disahkan tidak cergas untuk menghadiri perbicaraan di mahkamah serta tidak mampu berdiri atau duduk terlalu lama selain perlu diberikan rawatan ‘drip’.

Sementara itu, menjawab soalan peguam bela Tan Sri Muhammad Shafee Abdullah, Dr Mohd Hafiz berkata Najib yang didapati mengalami cirit-birit sejak semalam, dirujuk ke HKL bagi mendapat rawatan yang lebih baik.

Najib menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama. – BERNAMA


KKM ambil langkah advokasi, bimbang penjualan Tiger Pod makin berleluasa

KUALA LUMPUR: Kementerian Kesihatan (KKM) terus bekerjasama dengan Kementerian Pendidikan, Kementerian Pengajian Tinggi, universiti awam dan swasta serta badan bukan kerajaan dalam aktiviti advokasi dan pencegahan bagi memastikan pendidikan berkaitan bahaya merokok disebarkan secara meluas kepada masyarakat.

Menteri berkenaan, Dr Zaliha Mustafa berkata, ini kerana KKM mengambil berat dan kesal berhubung isu penjualan produk rokok elektronik atau vape di hadapan sebuah sekolah yang tular baru-baru ini.

Beliau berkata, KKM juga mendapat maklumat, aktiviti mempromosi, pengiklanan dan penjualan rokok elektronik atau vape yang menyerupai permainan kanak-kanak atau ‘Tiger Pod’ yang kini semakin berleluasa.

“Perkara itu sangat membimbangkan kerana produk itu direka sehingga menarik perhatian kanak-kanak dan remaja untuk menggunakannya, malah produk vape tersebut menggunakan cecair bernikotin yang penjualannya dikawal di bawah Akta Racun 1952.

“Pengedaran dan pembekalan sebarang persediaan mengandungi nikotin memerlukan pendaftaran dan kelulusan sebagai ubat daripada Pihak Berkuasa Kawalan Dadah dibawah peruntukan Peraturan-Peraturan Kawalan Dadah dan Kosmetik 1984 serta Akta Jualan Dadah 1952,” katanya dalam kenyataan hari ini.

Menyedari bahawa Akta Racun 1952 tidak mempunyai peruntukan terhadap larangan aktiviti promosi dan pengiklanan cecair rokok elektronik atau vape, beliau berkata, peruntukan tersebut telah dimasukkan di bawah Rang Undang-undang Kawalan Produk Tembakau dan Merokok yang bertujuan mengawal selia penghasilan produk tersebut.

“Ia telah pun dibentangkan untuk bacaan kali kedua pada sidang Parlimen Ogos 2022 dan pelaksanaan terhadapnya masih tertangguh hingga kini,” katanya.

Selain itu, Dr Zaliha berkata, penyelesaian terhadap penjualan produk yang membahayakan kesihatan generasi muda seperti ‘Tiger Pod’, memerlukan kerjasama pelbagai pihak seperti Kementerian Perdagangan Dalam Negeri dan Kos Sara Hidup, pihak berkuasa tempatan dan agensi penguatkuasaan yang lain.

“Saya juga ingin menegaskan bahawa pengusaha-pengusaha vape haruslah mengambil sikap kebertanggungjawaban yang tinggi dalam menghasilkan produk mereka. Ibu-bapa juga diminta terus memantau aktiviti anak-anak supaya tidak terjebak dalam amalan yang boleh merosakkan kesihatan mereka,” katanya. – BERNAMA


Isu kalimah Allah: Anwar ingatkan jangan putar belit fakta, tipu rakyat

KUALA LUMPUR: Perdana Menteri, Datuk Seri Anwar Ibrahim mengingatkan semua pihak supaya tidak memutar belit fakta mengenai hal penggunaan kalimah Allah dan menggunakannya untuk menipu rakyat.

Ketika menjelaskan dakwaan setengah pihak yang beliau telah mengelirukan Dewan Rakyat berhubung perkara tersebut, Anwar bertegas beliau tidak mengeluarkan sebarang kenyataan yang bercanggah.

“Saya menghadap Sultan Selangor atas titah Tuanku. Apa yang Sultan Selangor sebut iaitu dalam soal perakuan Kabinet tentang tidak membolehkan kalimah Allah digunakan di Semenanjung Tanah Melayu diperkenan, kemudian kelonggaran untuk Sabah dan Sarawak.

“Oleh kerana ada pindaan, Tuanku beri pandangan sebaiknya pindaan yang nak dicadangkan untuk diperkemas peraturan itu dibawa kepada Majlis Kebangsaan Bagi Hal Ehwal Agama Islam Malaysia (MKI) supaya Tuanku sendiri mempersembahkan kepada Majlis Raja-Raja (MRR).

“Apa yang bertentangannya? Nak putar belit tipu rakyat sebab apa? Nak dapat keuntungan politik jangan dengan menipu,” kata beliau pada Waktu Pertanyaan-Pertanyaan Menteri di Dewan Rakyat, hari ini.

Anwar berkata demikian sekali gus membidas Datuk Dr Zulkafperi Hanapi (PN-Tanjong Karang) yang pada permulaan persidangan hari ini bangkit mengemukakan Peraturan Mesyuarat 36(12) menuntut Perdana Menteri dirujuk kepada Jawatankuasa Hak dan Kebebasan kerana didakwa mengeluarkan kenyataan bercanggah.

Zulkafperi merujuk kenyataan Anwar di Dewan Rakyat pada 23 Mei lepas yang menafikan dakwaan kerajaan tidak merujuk Yang di-Pertuan Agong mengenai keputusan Kementerian Dalam Negeri (KDN) yang  menarik balik rayuan keputusan Mahkamah Tinggi berkaitan penggunaan kalimah Allah.

Menurut Zulkafperi, ia berikutan titah Sultan Selangor, Sultan Sharafuddin Idris Shah pada 7 Jun yang menunjukkan kerajaan belum merujuk kepada MRR sebelum menarik balik rayuan itu.

Menerusi titah itu, baginda selaku Pengerusi MKI mencadangkan supaya isu kalimah Allah dibawa kepada badan itu pada Ogos depan sebelum ia diangkat kepada MRR Oktober ini.

Pada masa sama Perdana Menteri menegaskan keputusan kerajaan untuk menarik balik rayuan dalam isu kalimah Allah telah dirujuk kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menerusi panggilan telefon yang dibuat semasa mesyuarat Jemaah Menteri pada 7 Februari lepas.

“Kenyataan itu kalau baca dengan betul tak akan mengelirukan dan memang dirujuk kepada Yang di-Pertuan Agong,” kata beliau. – BERNAMA


Polis kesan individu menyamar Tunku Mahkota Johor

JOHOR BAHRU: Polis Johor kini sedang mengenal pasti serta mengesan individu yang menyamar sebagai Tunku Makhota Johor (TMJ) Tunku Ismail Sultan Ibrahim melalui Instagram, dengan menggunakan akaun ‘HRHCROWNPRINCEOFJOHOR’, dipercayai untuk memperdaya mangsa.

Timbalan Ketua Polis Johor, DCP M Kumar berkata, pihaknya menerima laporan mengenai penyamaran itu pada pukul 2.35 petang, hari ini, daripada media Istana Johor.

Beliau berkata, menerusi satu tangkap layar akaun Instagram terbabit, yang memaparkan mesej yang menunjukkan seorang individu telah mengaku sebagai Tunku Mahkota Johor kepada beberapa pihak dan meminta sejumlah bayaran untuk urusan perniagaan.

Kumar berkata, melalui siasatan awal, pihaknya mendapati individu berkenaan telah menyamar sebagai Tunku Mahkota Johor dengan melakukan pengubahsuaian pada tangkap layar yang digunakan untuk berkomunikasi dengan mangsa.

“Modus operandi yang digunakan adalah dengan mengubah dan menggunakan gambar profil serta akaun Instagram TMJ, agar mangsa percaya mereka sedang berkomunikasi dengan baginda.

“Setakat ini, dipercayai mesej berkenaan telah diedarkan kepada lapan syarikat dan ada di antara syarikat berkenaan telah terpedaya, dan memasukkan sejumlah wang ke akaun yang diarahkan individu untuk mendapatkan projek yang ditawarkan,” katanya dalam satu kenyataan.

Tambah Kumar, kes disiasat di bawah Seksyen 419 Kanun Keseksaan (Penyamaran), yang jika sabit kesalahan boleh dihukum penjara sehingga tujuh tahun atau denda atau kedua-duanya.

Kes itu juga disiasat di bawah Seksyen 420 Kanun Keseksaan (Tipu), yang boleh dihukum penjara sehingga 10 tahun dan sebatan dan didenda, jika sabit kesalahan.

“Polis Johor menyeru mana-mana pihak yang telah menjadi mangsa, untuk melaporkannya kepada pihak polis agar siasatan menyeluruh dapat dijalankan,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kebakaran di Mid Valley libat bilik pencawang TNB

Beberapa video tular di media sosial yang menunjukkan kepulan asap hitam keluar daripada bangunan itu.

Jurucakap Jabatan Bomba dan Penyelamat Kuala Lumpur (JBPM) ketika dihubungi mengesahkan kebakaran telah berlaku di pusat beli-belah itu.

“Kebakaran itu melibatkan salah sebuah bilik pencawang Tenaga Nasional Berhad. Kami akan mengeluarkan kenyataan dalam masa terdekat,” katanya.

Sementara itu, pihak Mid Valley Megamall menerusi Facebook mengesahkan kebakaran itu berlaku di bilik pencawang TNB pusat beli-belah itu dan berjaya dikawal oleh Pasukan Tindak Balas Kecemasan.

Pihak pusat beli-belah itu turut mengesahkan setakat 11.38 pagi, tiada kecederaan atau kemalangan dilaporkan oleh JBPM yang kini berada di lapangan menjalankan siasatan dan memastikan keselamatan premis tersebut.

“Mid Valley City akan ditutup sehingga diberitahu kelak. Kami memohon maaf atas sebarang kesulitan dan ingin menegaskan semula bahawa keselamatan pembeli dan pengunjung sentiasa menjadi keutamaan kami,” menurut kenyataan itu.

Dalam kenyataan lain, syarikat pawagam Golden Screen Cinemas (GSC) memaklumkan semua tayangan di GSC Mid Valley Megamall akan dibatalkan dan pawagam itu ditutup sementara waktu sehingga diberitahu kelak.

“Walaupun pawagam kami tidak terkesan secara langsung, kami sedang bekerjasama dengan pihak berkuasa tempatan dan pengurusan pusat beli-belah untuk memastikan keselamatan semua orang, kami akan mengeluarkan bayaran balik bagi semua tiket yang telah dibeli,” menurut GSC menerusi Facebook. – BERNAMA


Harga runcit minyak masak sawit tulen kekal sehingga 7 Mei – Salahuddin

Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, harga runcit maksimum bagi minyak masak kelapa sawit tulen (botol) adalah RM 6.90 bagi kuantiti 1 kilogram (kg), RM13.30 (2kg), RM19.60 (3kg) dan RM 30.90 bagi 5kg.

“Pengekalan harga runcit minyak masak sawit kemasan botol ini melibatkan pembayaran subsidi kepada pengilang-pengilang penapis secara tuntutan bayaran balik berdasarkan nilai tuntutan sebenar.

“Pihak yang menjual melebihi harga maksimum boleh diambil tindakan di bawah Akta Kawalan Harga dan Antipencatutan 2011 dan boleh dikenakan penalti iaitu individu boleh didenda RM100,000 atau dipenjara tidak lebih tiga tahun atau kedua-duanya, manakala syarikat boleh didenda sehingga RM500,000,” katanya.

Beliau berkata demikian pada sidang media di Bangunan Parlimen hari ini.

Selain itu, Salahuddin berkata, KPDN akan meneruskan pemantauan di samping menggalakkan pengguna agar menjadi mata dan telinga kepada kerajaan untuk menyalurkan maklumat berkaitan pelanggaran undang-undang di bawah bidang kuasa KPDN.

“Maklumat boleh disalurkan secara rasmi melalui saluran portal eaduan.kpdn.gov.my, aplikasi Whatsapp menerusi talian 019-2794317 dan Ez ADU KPDN,” katanya.

Terdahulu, beliau memaklumkan terdapat kenaikan harga minyak sawit mentah untuk Mac berbanding bulan sebelumnya yang telah melepasi RM4,000 per tan matrik.

Beliau berkata, purata harga minyak sawit mentah untuk Mac 2023 adalah sebanyak RM4,139 per tan matrik berbanding RM3,908 per tan matrik pada Februari 2023 sekali gus menyebabkan berlakunya kenaikan harga runcit minyak masak tulen kemasan botol berdasarkan harga siling bergerak.  – BERNAMA


UMNO Padang Terap usul Ismail Sabri PM ke-10

PADANG TERAP: UMNO Bahagian Padang Terap meluluskan usul tanpa berbelah bahagi menyokong Datuk Seri Ismail Sabri Yaakob terus menerajui kepimpinan negara sebagai Perdana Menteri Malaysia.

Ketuanya, Datuk Seri Mahdzir Khalid berkata, UMNO bahagian itu turut meluluskan usul memberi kepercayaan kepada presiden parti, Datuk Seri Dr Ahmad Zahid Hamidi serta kepimpinan parti menyusun strategi memperkukuhkan UMNO.

“Alhamdulillah, UMNO Padang Terap mencapai kata sepakat itu dengan ketetapan tersebut yang menandakan keyakinan teguh seluruh kepimpinan Bahagian Padang Terap untuk melihat UMNO terus diperkukuhkan.

“Kepimpinan dan seluruh ahli-ahli UMNO Padang Terap juga mencapai kata putus itu selaras dengan situasi semasa iaitu untuk menghadapi pilihan raya umum yang bakal menjelang tidak lama lagi”, katanya dalam satu kenyataan kepada media.

Tambah Mahdzir, UMNO Bahagian itu juga meluluskan usul bertegas dalam menangkis sebarang usaha oleh mana-mana pihak yang boleh mengundang campur tangan asing dalam hal ehwal negara ini.

“UMNO Padang Terap berpandangan, walau di dalam apa jua bentuk dan alasan sekalipun, kita tidak boleh membiarkan campur tangan asing dalam urusan negara kerana kita mampu membentuk negara kita berdasarkan acuan dan hala tuju kita sendiri.

“Selain itu, UMNO Padang Terap juga meluluskan usul memerangi sebarang bentuk penyebaran dan dakyah yang tidak bertanggungjawab serta penyalahgunaan media sosial, cetak dan elektronik sebagai medan penyebar fitnah, propaganda dan adu domba,” katanya.

Turut diluluskan, usul supaya bersiap siaga menghadapi PRU15 dengan penuh iltizam, cekal dan sehati sejiwa tanpa sebarang prasangka di semua peringkat kepimpinan dan ahli sama ada di pusat, negeri, bahagian dan cawangan.

“Berpaksikan kebenaran, kesungguhan serta kejujuran dalam memperjuang dan membela rakyat, dengan rekod keupayaan terdahulu dalam menerajui kepimpinan negara, persidangan UMNO Bahagian Padang Terap pada kali ini mengambil ketetapan menyokong penuh gandingan kepimpinan utama negara dan parti yang menjiwai denyut nadi rakyat dan suara hati parti keramat ini di bawah satu bumbung Keluarga Malaysia”, kata Mahdzir.

Author

Tun Puteh Wanti

View all posts

View all posts


FAM, HP Malaysia jalin kerjasama tingkatkan kualiti arena e-sukan bola sepak

CYBERJAYA: Demi merancakkan arena e-sukan bola sepak negara, Persatuan Bolasepak Malaysia (FAM) bersama syarikat teknologi terkemuka di dunia, HP Inc. Malaysia menjalinkan kolaborasi bersama.

FAM menerusi hantaran di Facebook memaklumkan, jalinan kerjasama itu turut dimeterai untuk ekosistem e-sukan terus dibangunkan menerusi pengunaan barangan elektronik berkualiti tinggi seperti komputer riba HP Victus dan perkakasan permainan HyperX keluaran HP.

Presiden FAM, Datuk Hamidin Mohd Amin berkata, kolaborasi bersama syarikat teknologi terkemuka itu merupakan permulaan yang baik untuk masa hadapan e-sukan bola sepak di dalam negara.

“Sokongan yang telah dizahirkan oleh barisan penaja FAM telah banyak membantu kami di FAM untuk terus membangunkan serta menambah baik ekosistem bola sepak di Malaysia.

“Menerusi kolaborasi terbaharu FAM bersama HP Malaysia, kini kami berpeluang untuk memperluaskan serta menambah baik ekosistem bola sepak negara dengan memasukkan e-sukan bola sepak ke dalam program pembangunan negara.

“Saya harap menerusi kolaborasi ini, FAM dapat melahirkan lebih ramai bakat muda di dalam arena e-sukan bola sepak yang boleh mengharumkan nama Malaysia di pentas dunia,” katanya pada Khamis.

Dalam pada itu, HP Malaysia turut menzahirkan komitmennya sebagai rakan penaja peralatan teknologi maklumat dan e-Stor rasmi skuad eRimau FAM bagi kempen FIFA eNations Series 2023 yang dijadualkan bermula Disember ini.

Author

Diyana Rahip

View all posts

View all posts


Tak rasmi: Kerajaan di enam negeri kekal

SHAH ALAM: Pentadbiran kerajaan di enam negeri pilihan raya negeri (PRN) kekal berdasarkan keputusan tidak rasmi setakat jam 9.30 malam, Sabtu.

Gabungan Pakatan Harapan (PH) dan Barisan Nasional (BN) terus menguasai Selangor, Pulau Pinang dan Negeri Sembilan manakala Perikatan Nasional (PN) mempertahankan Kedah, Kelantan dan Terengganu.

Ketika ini proses pengundian yang sedang berlangsung menyaksikan PH-BN mendominasi Pulau Pinang dengan undian majoriti di 29 daripada 40 kerusi, Selangor (33 daripada 56 kerusi) dan Negeri Sembilan (14 daripada 36 kerusi).

Sementara itu, PN mendahului undi di Kedah sebanyak 14 daripada 36 kerusi, Kelantan (15 daripada 45 kerusi) dan Terengganu (20 daripada 32 kerusi). – Sinar Harian

Author

Media Variasi

View all posts

View all posts


Suspek pemalsuan dokumen MAIS, PPIM miliki rekod lampau menipu

DANG WANGI: MEDIA VARIASI sebelum ini mendedahkan modus operandi aktivis Persatuan Pengguna Islam Malaysia (PPIM) yang memalsukan dokumen pesanan pembelian atau ‘purchase order’ (PO).

Suspek menggunakan kepala surat dengan logo Majlis Agama Islam Selangor (MAIS) sehingga menyebabkan Penasihat PPIM, Datin Che Roslina Othman rugi RM660,000.

MAIS pada 17 Februari lalu mengesahkan dokumen berkenaan palsu dan membuat laporan polis, susulan itu pengadu iaitu penasihat PPIM berkenaan turut membuat satu laporan polis mengenainya.

Sumber memaklumkan suspek berkenaan memiliki rekod lampau iaitu antara tahun 2010 hingga 2013 membabitkan mangsa berbangsa Cina dan dua Melayu bernilai RM3.2 juta.

“Suspek pernah dituduh di mahkamah namun kesnya selesai di luar mahkamah.

“Bagaimanapun suspek dipercayai mengulang semula perbuatannya, modus operandi sama dan kali ini mangsa membabitkan Penasihat Persatuan Pengguna Islam Malaysia (PPIM).

“Malah meniru tanda tangan tiga pegawai MAIS yang masih bertugas,” kata sumber.

Dalam pada itu, Ketua Polis Daerah Dang Wangi, Asisten Komisioner Noor Dellhan Yahaya ketika dihubungi MEDIA VARIASI mengesahkan pihaknya sedang menjalankan siasatan ke atas kes itu.

“Ye ada terima laporan pengadu dan kes disiasat di Dang Wangi,” katanya.

Terdahulu, usahawan itu secara menipu dipercayai berani melakukannya bagi tujuan mendapatkan dana projek bantuan bakul makanan (Food Bank) dipercayai tidak wujud.

Sasarannya adalah pihak berkepentingan yang juga mempunyai hubungan baik dengan Persatuan Pengguna Islam Malaysia (PPIM).

Che Roslina Othman mendedahkan, individu itu sengaja menggunakan kepala surat rasmi MAIS agar ia nampak lebih meyakinkan.

“Usahawan ini mulanya datang ke PPIM kononnya nak minta bantuan buka syarikat sebab dah disenarai hitam, tetapi mahu buka akaun melibatkan PPIM sebagai ‘distributor’ dan gunakan alamat pejabat PPIM sebagai urusan rasminya.

“Yang anehnya, dia beri dokumen dengan kepala surat rasmi MAIS tetapi hanya ditunjukkan melalui Whatsapp kepada saya.

“Lagi pelik, invois PO untuk projek bakul makanan yang diminta berjumlah RM660,000 dalam tempoh 14 hari.

“Sepatutnya selepas tempoh 40 hari MAIS akan membayar semula, apabila kita semak sendiri dengan MAIS, pihak berkenaan sahkan tidak terlibat, logo MAIS pada dokumen juga berlainan,” dedahnya kepada MEDIA VARIASI.

Author

Tun Puteh Wanti

View all posts

View all posts


Perpindahan Antony ke Manchester United tidak profesional

Oleh: WAHYUDIN AL-BALINGI

PENGENDALI Ajax Amsterdam, Alfred Schreuder nampaknya masih belum dapat menerima penghijrahan Antony ke Manchester United. Dia menilai penyerang itu tidak bersikap profesional dalam menangani situasi perpindahan.

Bukan lagi menjadi satu rahsia kerana Antony memang menjadi buruan Manchester United pada musim panas ini. Bekas jurulatih Ajax, Erik ten Hag berkeinginan mendapatkan khidmat penyerang Brazil itu ke England.

Namun usaha United itu menemui jalan buntu. Selama dua bulan mengejar Antony, tawaran dikemukakan kepada kelab itu sentiasa ditolak.

Situasi ini membuat Antony dalam dilema dan melancarkan mogok enggan mengikuti sesi latihan selama hampir dua minggu dan akhirnya Ajax menyerah dan menjualnya ke United.

Schreuder mengulangi dan mengakui sangat kesal dengan sikap Antony.

“Ya, saya rasa Antony sepatutnya mendapatkan banyak denda akibat kelakuannya itu. Saya tidak berasa tindakannya itu baik dan itu tidak dibenarkan dalam kelab kami.

“Ketika anda bermain dengan kelab seperti Ajax dan dia bertindak seperti itu, maka anda tahu ini adalah situasi yang buruk,” kata Schreuder.

Menurut lelaki berusia 49 tahun kelahiran Barneveld itu lagi, aksi mogok Antony sangat merugikan pasukan dan menjadikan persiapan mereka sedikit terganggu.

Bagaimanapun, Schreuder tidak perlu terlalu lama untuk berhadapan dengan situasi itu selepas gergasi Belanda itu pada akhirnya memutuskan menjual Antony. Manchester United pula sanggup berbelanja besar dengan nilai €100 juta.

Author

Media Variasi

View all posts

View all posts


Dr Mahathir akui GTA kurang dapat sambutan di beberapa kawasan

SHAH ALAM: Tun Dr Mahathir Mohamad mengakui bahawa Gerakan Tanah Air (GTA) kurang mendapat sambutan di beberapa kawasan yang ditandingi kerana ramai pengundi masih kurang jelas dengan gabungan itu.

“GTA akan berusaha menjelaskan kepada pengundi tentang gerakan kami, tentu ada kawasan yang kurang baik (kurang mendapat sambutan), itu kita sedang usahakan supaya mereka faham apa itu GTA dan manfaat yang mereka akan peroleh kalau undi GTA,” katanya yang juga Pengerusi Penaja gabungan itu.

Bercakap kepada pemberita selepas Sesi Tinjauan Mesra bersama calon GTA-Pejuang iaitu Mohd Rafique Rashid di Pasar Malam Seksyen 24 di sini hari ini, Dr Mahathir bagaimanapun tidak menyatakan kawasan yang dimaksudkan.

Mengulas mengenai Mohd Rafique yang akan bertanding di Parlimen Shah Alam, Dr Mahathir berkata beliau yakin dengan kemampuan calon GTA itu.

“Di Selangor peluang GTA baik, banyak tempat sambutannya agak baik kalau kita melawat tapi kita tidak ada banyak sepanduk dan bendera sebab kita tidak ada duit,” katanya.

Ditanya mengenai kawasan yang boleh dimenangi GTA, Dr Mahathir menjawab: “Banyak tempat kita boleh menang… Langkawi, tempat lama saya Kubang Pasu, (tempat Datuk) Amirudin (Hamzah) sekarang dan Jerlun tempat (Datuk Seri) Mukhriz (Mahathir).”

Beliau berkata GTA akan mengumumkan manifestonya esok.

GTA merupakan pakatan empat parti politik iaitu Pejuang, Parti Bumiputera Perkasa Malaysia (Putra), Parti Barisan Jemaah Islamiah Se-Malaysia (Berjasa) dan Parti Perikatan India Muslim Nasional (IMAN) serta gabungan badan bukan kerajaan yang membentuk Gagasan Bangsa (GB).

Pada PRU15, calon GTA bertanding menggunakan logo Pejuang kecuali di Kelantan yang menggunakan logo Putra. – BERNAMA


Conte malu perkauman masih wujud dalam bola sepak

Oleh: WAHYUDIN AL-BALINGI

PENGURUS Tottenham Hotspur, Antonio Conte pula berang selepas Richarlison menjadi mangsa perkauman oleh peminat Tunisia.

Conte ketika ditanya mengenai penghinaan yang ditujukan kepada pemainnya semasa meraikan gol akui amat malu dengan gelagat penyokong dalam perlawanan itu.

“Richy bermain dengan pasukan kebangsaan, menjaringkan gol dan kemudian apa yang berlaku adalah luar biasa, kerana pada 2022 kita menyaksikan situasi seperti ini memalukan semua orang.

“Sudah tentu saya berharap mereka boleh diharamkan daripada perlawanan bola sepak sepanjang hayat mereka, tetapi kemudian ia adalah situasi yang sangat mengecewakan untuk membuat komen mengenai perkara ini,” kata Conte seperti dipetik Sky Sports.

Pasukan kebangsaan Brazil membelasah Tunisia 5-1 pada Hari Perlawanan FIFA yang diadakan di Stadium Parc des Princes, Paris, beberapa hari lalu.

Author

Media Variasi

View all posts

View all posts


Ahli Geng 08 diberkas pecah rumah

PETALING JAYA: Polis memberkas seorang lelaki disyaki ahli kongsi gelap dikenali ‘Geng 08’ selepas dipercayai terlibat dalam kejadian pecah masuk sebuah rumah di Taman Dagang Permai dekat sini, kelmarin.

Suspek yang juga merupakan pemandu lori itu turut didapati terlibat dalam beberapa kes pecah rumah di sekitar kawasan Ampang sebelum ini.

Ketua Polis Daerah Ampang Jaya, Asisten Komisioner Mohd. Azam Ismail berkata, satu laporan polis telah dibuat lelaki berusia 27 tahun mengenai rumahnya dipecah.

Kata beliau, mangsa mendapati tingkap pada bahagian dapur telah terkopak kira-kira pukul 5.50 pagi.

“Susulan kejadian itu, empat beg tangan berjenama yang diletakkan di bahagian dapur turut hilang,” katanya dalam kenyataan di sini hari ini.

Mengulas lanjut, kata Mohd Azam, bertindak atas maklumat dan risikan suspek berusia 41 tahun telah ditaahan di Rumah Pangsa, Jalan Industri semalam.

Kata beliau, pemeriksaan tubuh badan suspek mendapati terdapat beberapa tatu disyaki sebagai ahli kongsi gelap.

“Suspek mempunyai 25 kes jenayah lampau yang mana 13 rekod melibatkan jenayah dan 12 lagi berkaitan narkotik.

“Ujian air kencing ke atas suspek positif dadah jenis Methamphetamin,” jelasnya.

Tambah beliau, hasil tangkapan itu, tujuh utas rantai leher selain enam telefon bimbit telah dirampas diikuti masing-masing tiga beg komputer riba, permainan video.

“Turut dirampas iaitu dua pasang kasut dan masing-masing satu sarung muka serta seluar jeans. Selain itu, satu keping plat kekuningan dan wang tunai bernilai RM170.

“Siasatan awal pihak polis mendapati modus operandi suspek mengumpil pintu atau tingkap belakang rumah dan menyasarkan kawasan perumahan yang tidak punyai pengawal keselamatan,” jelasnya.

Mohd. Azam berkata, suspek telah dibawa ke Mahkamah Ampang pagi ini bagi reman dibawah Seksyen 117 Kanun Prosedur Jenayah.

“Kes disiasat bawah Seksyen 457 Kanun keseksaan dan Seksyen 52(3) Akta Pertubuhan 1966,” katanya. – Utusan

Authors

Media Variasi

View all posts

Diyana Rahip

View all posts

View all posts

View all posts


Banyak NGO India sokong Menu Rahmah

KUALA LUMPUR: Program Menu Rahmah hasil inisiatif gabungan pertubuhan bukan kerajaan (NGO) di bawah agenda Kementerian Menteri Perdagangan Dalam Negeri dan Kos Sara Hidup (KPDN) sudah tentunya menguntungkan rakyat yang berpendapatan rendah dan sederhana.

Majoriti adalah NGO India yang terlibat dalam penyediaan makanan minuman ini, iaitu Persatuan Pengusaha Restoran Muslim Malaysia (PRESMA), Persatuan Pengusaha Restoran India Malaysia (PRIMAS) selain Persatuan Pengusaha Tomyam Malaysia dan Persatuan Pemilik Kedai Kopi Malaysia-Singapura (MSCSPGA).

Peruncit juga terlibat dalam program sama iaitu Persatuan Peruncit Bumiputra Malaysia (BRO), Persatuan Rangkaian Runcit Malaysia (MRCA) dan Persatuan Peruncit Malaysia (MRA).

Menu Rahmah adalah hidangan tengah hari dan malam pada harga RM5 dijual di 15,000 premis makanan seluruh negara, mulai 31 Januari 2023.

Hidangan Menu Rahmah adalah seimbang merangkumi nasi, satu pilihan protein iaitu ayam atau ikan dan sayuran yang ditawarkan untuk membantu golongan yang terkesan dengan kenaikan kos sara hidup ketika ini.

Menterinya, Datuk Seri Salahuddin Ayub turut memuji peniaga yang prihatin mempelbagaikan menu lain seperti mi goreng, kuetiau goreng, rojak, roti John dan shawarma dalam Menu Rahmah.

Mydin Mohamed Holdings Berhad (Mydin) juga tidak terlepas merebut peluang memperluaskan Program Menu Rahmah ke semua cawangannya di seluruh Semenanjung, Sabah dan Sarawak.

Menerusi insiatif Rahmah, KPDN turut menyasarkan semua pelaksanaan Bakul Rahmah, Pakej Harga Barang Rahmah dan Kafe Rahmah diselesaikan selewat-lewatnya pada akhir Mac ini.

Program Bakul Rahmah disasarkan kepada golongan keluarga miskin tegar setiap bulan manakala Pakej Harga Barang Rahmah meliputi 12 barang keperluan asas pada harga ditetapkan.

Inisiatif Kafe Rahmah pula dibuat di universiti tempatan bermula di Kuala Lumpur, merangkumi sarapan pagi dan makan tengah hari percuma sementara makanan malam akan ditawarkan dengan diskaun hingga 50 peratus.

Author

Tun Puteh Wanti

View all posts

View all posts


Peniaga ikan pekasam mengaku tidak salah buat komunikasi jelik terhadap Sultan Johor

SEPANG: Seorang peniaga ikan pekasam mengaku tidak bersalah di Mahkamah Sesyen di sini hari ini atas pertuduhan membuat penghantaran komunikasi jelik terhadap Sultan Johor, Sultan Ibrahim Almarhum Sultan Iskandar di laman sosial Twitter, pada tahun lepas.

Nor Fadzelli Nor Asmadi, 32, yang  tidak diwakili peguam membuat pengakuan tersebut selepas pertuduhan dibacakan di hadapan Hakim Dr Azrol Abdullah.

Mengikut kertas pertuduhan, dia didakwa secara sedar telah membuat dan memulakan penghantaran komunikasi berbentuk teks yang jelik sifatnya dengan niat menyakitkan hati orang lain menggunakan nama profil ‘Fadzelli6’.

Hantaran tersebut dibaca pada 25 November tahun lepas kira-kira 2 petang di Tingkat 19, Ibu Pejabat Suruhanjaya Komunikasi dan Multimedia Malaysia (MCMC) di Cyberjaya di sini.

Nor Fadzelli didakwa mengikut Seksyen 233 (1) (a) Akta Komunikasi dan Multimedia 1998 (Akta 588) serta boleh dihukum di bawah Seksyen 233 (3) akta sama yang memperuntukkan hukuman denda tidak melebihi RM50,000 atau penjara sehingga satu tahun atau kedua-duanya, jika sabit kesalahan.

Prosiding pendakwaan dikendalikan oleh Timbalan Pendakwa Raya Fazil Sani Mohamed Fadzil yang mencadangkan jumlah jaminan RM15,000 dikenakan kepada Nor Fadzelli.

Tertuduh merayu jaminan rendah atas alasan dia sebagai anak sulung menanggung lima beradik dengan hanya membantu ibunya menjual ikan pekasam.

Azrol membenarkan Nor Fadzelli  diikat jamin RM4,000 dan menetapkan 11 Mei depan sebagai tarikh sebutan semula kes serta lantikan peguam. – BERNAMA


‘Kaki adik tak boleh angkat’ – Gelagat adik lelaki ni tak nak pergi sekolah cuit hati netizen

CYBERJAYA: Baru-baru ini tular video memaparkan seorang kanak-kanak lelaki berpura-pura sakit kerana enggan ke sekolah mengundang tawa warga net.

Menerusi perkongsian video TikTok @omar.khalaff, kelihatan anak lelakinya bernama Haider sedang menangis sambil memberi alasan kakinya tidak boleh diangkat.

Namun begitu, Omar yang juga ayah kepada Haider hanya tergelak dengan perangai anaknya yang kuat ‘drama’ hanya kerana tidak mahu ke sekolah.

“Hati-hati guys, jangan kena gula-gula dengan budak kecil. Hari ini ada cubaan tak nak ke sekolah,” tulisnya.

Lebih melucukan apabila Haider berpura-pura tidak boleh berjalan sehingga sanggup mengengsot badannya menuju ke luar pintu.

“Kaki adik tak boleh angkat dah. Papa letak air dekat mulut adik,” kata Haider.

Cubaan taknak ke sekolah.🤣

♬ original sound – MR AMWAY – SEBUDAKHAIDER

Video tersebut nyata meraih perhatian warga net yang rata-ratanya turut berkongsi pengalaman berhadapan kerenah kanak-kanak setiap kali hendak ke sekolah

“Adik aku sorang je ke alasan tak nak pergi sekolah sebab otak nak pecah,” kongsi netizen.

“Anak aku empat tahun, alasan paling rare setakat ni dia cakap ‘mama abang tak boleh bangun pergi sekolah, tulang abang hancur’,” komen netizen.

“Anak buah aku tak nak pergi sekolah alasan mata tak boleh buka,” tulis netizen.

Author

Nurul Ain Japri

View all posts

View all posts


Sedap sangat! Mat Salih hanya makan roti canai selama 24 jam

CYBERJAYA: Sepasang pelancong asing yang sangat menggemari masakan Malaysia pernah hanya makan roti canai selama lebih 24 jam.

Menerusi perkongsian TikTok @VeggiesOnTour, menceritakan ketika itu Malaysia melalui ‘lockdown’ akibat pandemik COVID-19, mereka terpaksa pergi ke Bangkok dan kemudian berpatah balik ke daerah Satun yang berhampiran dengan sempadan Malaysia semata-mata untuk makan roti canai.

“Kami membuat rancangan untuk terbang ke Thailand jadi kami terbang 5,000 batu ke Bangkok, Thailand dan kemudian dari Bangkok kami mengambil perjalanan kereta api selama 18 jam ke sempadan.

“Kami kemudian menuju ke bawah melalui Yala dan ke tempat dipanggil Satun di sempadan.

“Jika anda tahu sempadan Satun sedikit sinonim dengan pemberontakan dan isu tetapi kami bersedia untuk mengambil risiko itu untuk roti canai,” katanya.

We once ate nothing but Roti Canai for 24 hours… Some of the old school heads who used to follow us on Youtube will remember this! #roticanai #malaysia #kualalumpur #malaysianfoodie #malaysianfood #perlis #malaysiaviral #melayu #makananmalaysia

♬ original sound – VeggiesOnTour

Bercerita lanjut, dia bersama pasangannya berpuas hati selepas memakan roti canai selama lebih 24 jam kerana mengetahui selepas ini mereka tidak dapat lagi merasa hidangan itu di negaranya.

“Mengetahui bahawa kami tidak akan dapat memakannya lagi, kami fikir untuk makan selama 24 jam.

“Saya tidak makan apa-apa hari itu selain daripada roti canai dan keesokan harinya kami makan roti canai lagi sebelum meninggalkan Satun,” ujarnya.

Dalam pada itu, dia turut mengakui roti canai di Malaysia tidak dapat dijumpai di mana-mana negara kerana ia mempunyai keunikan tersendiri.

Sebelum ini, disebabkan keenakannya, maka tidak hairanlah menu ini bukan hanya dekat di hati rakyat Malaysia, malah ia turut digemari pelancong asing sehingga roti canai dinobatkan sebagai ‘roti terbaik di dunia’ oleh laman web TasteAtlas.

Menduduki ranking pertama dalam carta tersebut, roti canai mendapat skor tertinggi iaitu 4.9 daripada 5.0 berdasarkan ulasan pengguna.

Bukan hanya mengalahkan India yang popular dengan roti naan, Eropah yang dikenali sebagai negara penghasilan pastri terbaik dunia turut ‘tersungkur’ dikalahkan roti canai.

Author

Nurul Ain Japri

View all posts

View all posts


PM umum kenaikan Elaun Sara Hidup pelajar tajaan MARA

BANGI: Penantian lebih 62,000 pelajar tajaan Majlis Amanah Rakyat (MARA) berakhir apabila kerajaan meluluskan kenaikan kadar elaun sara hidup, mulai bulan ini.

Khabar gembira itu diumumkan Perdana Menteri, Datuk Seri Ismail Sabri Yaakob pada Program Aspirasi Kecemerlangan Keluarga Malaysia bersama 3,000 pelajar Institusi Pendidikan MARA (IPMA) di German Malaysian Institute (GMI), di sini.

Ismail Sabri berkata, pengumuman berkenaan membabitkan sejumlah seramai 62,998 pelajar tajaan MARA dalam dan luar negara.

Katanya, keputusan itu dibuat selepas kerajaan mengambil kira pelbagai aspek termasuk peningkatan kos sara hidup serta beban kewangan ibu bapa pelajar terutama golongan B40.

“Bagi pelajar tajaan yang mengikuti pengajian dalam negara akan diseragamkan kepada satu kadar sahaja mengikut peringkat peringkat pengajian.

“Untuk bidang pengajian bermula peringkat Diploma sehingga Doktor Falsafah (PhD), akan dinaikkan kepada satu kadar sahaja iaitu pada kadar minimum RM650 sebulan sehingga maksimum RM950 sebulan.

“Manakala bagi pelajar yang mengikuti pengajian luar di semua negara diseragamkan kepada dua kadar sahaja iaitu kadar A dan B.

“Kadar ini dinaikkan kepada kadar minimum RM1,380 sebulan hingga maksimum RM7,600 sebulan bermula dari peringkat pengajian Sarjana Muda sehingga peringkat PhD,” katanya dalam ucapan.

Ismail Sabri menambah, kerajaan tambah sentiasa berusaha untuk memastikan Keluarga Malaysia kalis cabaran.

Ia juga merupakan inisiatif kerajaan dan MARA dalam meringankan beban pelajar Keluarga Malaysia dalam mendepani isu kos sara hidup dan inflasi.

Untuk rekod, kadar elaun sara hidup pelajar dalam negara sebelum ini adalah berdasarkan Kadar A bagi kawasan bandar besar manakala Kadar B bagi kawasan luar bandar.

Penetapan bagi kategori itu iaitu minimum RM535 hingga maksimum RM885 sebulan dari peringkat Diploma hingga Doktor Falsafah.

Pelajar luar negara pula diseragamkan kepada Kadar A dan B sahaja termasuk Amerika Syarikat dan kadarnya minimum antara RM1,200 hingga maksimum RM5,712 sebulan.

“Saya harapkan seluruh pelajar Keluarga Malaysia sama ada di dalam dan di luar negara dapat merancang dan menguruskan elaun sara hidup yang disalurkan itu dengan sebaik mungkin agar aspek pembelajaran di institusi masing-masing berjalan lancar,” katanya.

Turut hadir, Menteri Pembangunan Luar Bandar, Datuk Seri Mahdzir Khalid.


Hentikan anjur majlis besar-besaran – PM Anwar

PUTRAJAYA: Perdana Menteri, Datuk Seri Anwar Ibrahim mahu agensi kerajaan menghentikan penganjuran majlis besar-besaran serta pembelian pakaian baharu bagi sesuatu majlis untuk mengelak pembaziran perbelanjaan.

Anwar yang juga Menteri Kewangan berkata, sekiranya amalan itu dapat dihentikan, peruntukan yang digunakan untuk tujuan tersebut dapat disalurkan kepada golongan yang memerlukan.

“Tiap agensi perlu mengurangkan pembaziran, menghentikan pembaziran. Mengurangkan acara-acara yang meriah dan megah.

“Ada jabatan-jabatan umpamanya, tiap kali majlis atau perayaan, akan ada pakaian baharu, batik baharu dan beberapa persiapan baharu. Saya katakan, kita akan hentikan amalan ini,” katanya ketika merasmikan Konvensyen Hari Penjaja dan Peniaga Kecil Peringkat Kebangsaan 2022 (HPPK2022) di sini hari ini.

Anwar berkata, sekiranya perlu untuk membuat pembelian pakaian baharu bagi sebarang majlis, ia boleh dikhususkan untuk diedarkan kepada kakitangan gred rendah sahaja.

“Kalau nak bagi, sediakan kepada yang miskin, pekerja gred rendah atau golongan B40. Jangan beri kepada saya, menteri dan ketua setiausaha,” katanya.

Beliau berkata, langkah itu mungkin disifatkan perkara kecil namun dapat dimanfaatkan sekumpulan besar golongan miskin di negara ini.

“Ada orang kata ini perkara kecil (seperti) saya tolak kereta Mercedes, saya tidak ambil gaji, tetapi semua yang kecil ini jika dihentikan, maka peruntukan dapat dipulangkan kepada rakyat miskin,” katanya. – BERNAMA


Pawi ‘tolak tepi’ bulan madu, fokus rebut tempat ke Piala AFF

PETALING JAYA: Pemain sayap kebangsaan,Muhammad Safawi Rasid sanggup melupakan seketika untuk berbulan madu bersama isteri yang juga pelakon, Syifa Melvin, bagi memastikan dirinya dapat beraksi pada Piala Persekutuan Bolasepak ASEAN (AFF) 2022.

Muhammad Safawi, yang selamat diijabkabulkan bersama Syifa pada 28 November, berkata lebih membanggakan isterinya merestui hajatnya selain memberi kata-kata semangat untuk merebut tempat dalam barisan akhir skuad Harimau Malaya, pada kejohanan bola sepak berprestij di Asia Tenggara itu.

“Terima kasih kepada semua yang berikan ucapan (perkahwinan), ini semua menjadi motivasi dan saya bangga pasukan kebangsaan panggil saya kali ini, harap dapat buktikan sesuatu (jika bermain) dalam kejohanan (Piala AFF),” katanya kepada pemberita selepas melapor diri pada sesi latihan di sini, hari ini.

Sekiranya dapat beraksi di Piala AFF kelak, Muhammad Safawi atau lebih dikenali Pawi berharap, dapat menggunakan peluang tersebut untuk memperoleh lebih banyak minit permainan, selepas sering memanaskan bangku simpanan di Johor Darul Ta’zim (JDT) pada musim 2022.

Mengulas mengenai perpindahannya ke kelab Thailand, Ratchaburi FC pada musim depan, pemain berusia 25 tahun itu mempunyai misi dalam mengembalikan semula momentumnya, selain berharap mampu membantu kelab baharunya meraih kejayaan.

“Bagi saya corak permainan liga bola sepak Thailand banyak bermain ball possession dan permainan yang laju. Jadi ini mungkin tempat terbaik untuk saya dapatkan momentum, saya tak nak duduk di bangku simpanan lagi,” katanya yang dipinjamkan ke Ratchaburi FC selama setahun.

Pemain kelahiran Terengganu itu pada masa sama berpendapat, dua siri perlawanan antarabangsa Tier 1 bertemu Kemboja dan Maldives, masing-masing pada 9 dan 14 Disember ini, merupakan platform terbaik bagi mengumpul mata, dalam usaha skuad kebangsaan berada di kelompok 125 terbaik bagi ranking FIFA.

Sementara itu, pemain baharu Stuart Wilkin, merasa amat berbangga kerana telah dipanggil Ketua Jurulatih Harimau Malaya, Kim Pan Gon dan berharap untuk membuktikan yang beliau layak untuk pasukan kebangsaan.

“Saya banyak belajar dari Pan Gon dalam tempoh singkat, saya telah menyertai empat sesi setakat ini, tetapi saya dapat faham dengan jelas mengenai jenis permainan bola sepak yang beliau mahu kami mainkan serta peranan saya dalam pasukan.

“Untuk pemain baharu, kami perlu membuka minda sebaik mungkin, bekerja keras dan memastikan untuk mendengar kepada semua taktik yang beliau sedikan untuk kami,” kata pemain tengah Sabah FC itu.

Hanya 23 pemain akan dibawa ke saingan Piala AFF 2022, selepas Pan Gon menilai prestasi pemain pada dua aksi antarabangsa Tier 1 menentang Kemboja dan Maldives.

Pada saingan Piala AFF 2022, skuad Harimau Malaya yang diundi dalam Kumpulan B akan bertemu Myanmar di Yangon (21 Disember), Laos di Stadium Nasional Bukit Jalil (24 Disember), Vietnam di Hanoi (27 Disember) dan Singapura di Bukit Jalil (3 Januari). -BERNAMA


Menteri, pendakwah kunci mulut kes Emilia dipaksa bogel di penjara

KISAH Emilia Hanafi pesalah syariah yang mematuhi undang-undang syariah di penjarakan dengan prosedur yang melanggar kehendak agama iaitu berbogel, ketuk ketampi bogel ditonton puluhan banduan dan warden serta kesukaran solat.

Kes sosok tubuh ini hanya viral dan menjadi perbualan di kalangan rakyat, jadi perhatian beberapa NGO, Persatuan Pengguna Islam Malaysia dan tokoh yang ada kredibiliti bersuara hanyalah Tan Sri Prof Dr Munshi Muslim Yaakob, seorang bekas peguam syariah pertama Malaysia.

Bab wanita sengaja melondehkan baju kurungnya tetapi aksinya viral, segera kecoh satu negara dan pihak berkuasa berlumba lumba umum tindakan .

Jabatan Agama Islam Wilayah Persekutuan pada awalnya mahu membuat siasatan dan mengambil alih daripada pihak polis, namun tidak meneruskan kerana netizen mula bersuara.

Kenapa tak segera nak siasat hukum tukar tarikh lawat anak tiada dalam al Quran atau isu prosidur penjara terhadap pesalah syariah yang tidak bersifat Islam?

Tiada reaksi Menteri Wanita atau Yayasan Dakwah Islamiah Malaysia (YADIM) atau agamawan dalam kes ini sehingga ke hari ini.

Adakah perlu ada Emilia versi kedua, ketiga yang lebih teruk baharu nak bersuara?

Adakah sikap ini sebagai ujian pada pihak berkuasa membersihkan watak politik, watak agamawan yang hanya pentingkan jawatan tetapi tak bekerja untuk agama Allah, Tuhan Yang Satu?

Kenapa pecah belahkan prosidur dan biar satu agensi sahaja bertindak ?

Kenapa tidak menyeluruh? Apakah dakwah yang dirancang untuk bantu wanita seperti Emilia dan Amira selepas kes hukuman agar mereka kembali kepada Islam sebenar?

Adakah meraikan KPI melaksana kan hukum Islam dlm peraturan bersifat pluralisme?

Emilia adalah contoh wanita “ dihukum” melalui kaedah yang tiada dalam Al Quran? Beliau adalah wanita yang gagal dilindungi? Apa kebajikan pada anak dan keluarga pada masa hadapan?

Ketika dia dibawa ke penjara bagaimana nasib anak-anaknya? Kenapa tiada dibicarakan hal ini agar Emilia Versi kedua tidak terima nasib sama.

Adakah mereka cuma kecoh untuk kelihatan bercakap apabila sesuatu isu viral sekadar memenuhi KPI? Apa perancangan YADIM dalam menyantuni terus dua wanita ini?

Adakah YADIM atau JAWI hanya mahu menumpukan usaha dan dana kepada “ dakwah media sosial, program realiti main gitar sahaja? Tiada program dakwah di penjarakah?

Atau mereka memastikan prosedur pembelaan yang mengikut Al Quran agar wanita seperti Emilia tidak merasa teraniaya? Atau mendekati Amira dan wanita lain seperti di TikTok dan sebagainya agar mereka kembali kepada syariah sebenar mengikut syariah sebenar mengikut Islam?

Author

Tun Puteh Wanti

View all posts

View all posts


Kerajaan Negeri komited perkasakan bidang TVET

Timbalan Exco Perancangan Ekonomi, Kewangan, Hal Ehwal Tanah, Agensi Bukan Kerajaan, Pelaburan, Perindustrian dan TVET negeri, Datuk Khaidhirah Abu Zahar berkata, perkembangan bidang berkenaan adalah antara industri pilihan di samping terdapat kerjasama dengan beberapa pihak yang turut diberikan peranan dalam menjayakannya.

“TVET kini tidak boleh dianggap sebagai pendidikan kelas kedua dan saya sangat menggalakkan anak-anak muda di luar sana diberi peluang dan jika ada dalam kalangan mereka yang akademiknya mungkin kurang, boleh memilih bidang TVET ini kerana kita tahu setiap orang mempunyai bakat tersendiri.

“Dalam perkembangan semasa saya yakin dan percaya TVET ini diberikan peranan antara paling utama daripada mana-mana kluster pendidikan di negara ini,” katanya kepada pemberita selepas program rumah terbuka Aidilfitri anjuran Jawatankuasa Pembangunan dan Penyelarasan Dewan Undangan Negeri (JAPERUN) Rim di sini, malam tadi.

Hadir memeriahkan sambutan rumah terbuka itu Yang Dipertua Negeri Melaka, Tun Mohd Ali Rustam dan Ketua Menteri, Datuk Seri Rauf Yusoh.

Khaidhirah berkata, justeru adalah penting usaha memperkasa dan melahirkan lebih ramai pelajar berkemahiran bidang itu dan berupaya mencipta kerja sendiri serta menjadi rebutan majikan.

“Saya percaya jika usaha ini diperkasakan kita mampu menjadi antara negeri utama yang mampu dalam menghasilkan tenaga kerja dalam bidang TVET ini,” katanya. – BERNAMA


Pelajar Tingkatan 4 parah nahas dengan lori

CYBERJAYA: Seorang penunggang motosikal parah selepas terlibat dalam satu kemalangan dengan sebuah lori di Kilometer 5.5, Lebuhraya Elite dari Putrajaya ke Shah Alam, 3.40 petang Khamis.

Lori berkenaan disyaki telah melarikan diri selepas kemalangan berlaku.

Ketua Polis Daerah Subang Jaya, Asisten Komisioner Wan Azlan Wan Mamat berkata, kemalangan berlaku ketika mangsa bersama pembonceng masing-masing wanita berusia 16 tahun dalam perjalanan dari Sekolah Menengah Taman Puchong Permai ke rumah di Kampung Sri Aman.

Ketika tiba di lokasi kejadian, mangsa yang menaiki motosikal Honda RSX telah terlibat dalam kemalangan dengan sebuah lori.

“Akibat kemalangan, penunggang motosikal cedera parah pada kaki kanan dan telah dibawa ke Hospital Klang manakala pembonceng dibawa ke Hospital Putrajaya bagi rawatan lanjut,” katanya dalam satu kenyataan pada Jumaat.

Kes disiasat di bawah Seksyen 43(1) Akta Pengangkutan Jalan 1987.

Jelasnya, orang ramai yang mempunyai maklumat mengenai kejadian diminta menghubungi Inspektor Mohamad Hamdan Jeramatin di talian 0194642222.

Author

Fazleen Safina Abd Jamil

View all posts

View all posts